Informatikako Goi Mailako Heziketa Zikloko ikasleen erronka ETHAZI proiektuan | Mondragon formación profesional\nInformatikako Goi Mailako Heziketa Zikloko ikasleen erronka ETHAZI proiektuan\n.-(e)k idatzia\t 2017-03-20 0\nETHAZI (ETekin HAndiko ZIkloak) metodologiarekin lanean jarraitzen dugu Mondragon Goi Eskola Politeknikoan. Informatikako Zikloan hiruhilabete honetako erronka enpresa batetako sarea montatzea izan da.\nIkasleek taldean lan egin behar izan dute sarea montatzeko, Intranet bat garatzeko, bertan Linux eta Windows makinak montatzeko eta baita honen guztiaren kueaketarako Datu Base bat garatzeko.\nSarea montatzeaz gain, zenbait ordenagailu ere montatu behar izan dituzte, WiFi sarea martxan jarri, etabar…\nProiektuarekin asko ikasi dute atal teknikoan baina horretaz gainera, talde lanaren ingurukoak, lanaren planifikazioa eta aurkezpenaren prestaketa ere landu dute. Izugarrizko aldea dago aurreko erronkan egin zuten aurkezpenaren artean eta oraingoan egin duten azkeneko honen aldean.\nBeti esaten duguna, lana ona izan behar da, baina gero lan hori nola saldu ere ikasi behar da.\nZorionak guztioi egindako lanagatik!!\nHurengoko argazkian enpresako sarea ikusi daiteke.\nHemen taldean gogor lan egiten.\nBukaeran egindako lanaren aurkezpena egiten.


ABUZTUKO AMA BIRJINAREN BESTAK - Burlatako Udala HOME\nABUZTUKO AMA BIRJINAREN BESTAK\nAbuztuaren 15ean dira Burlatako zaindariaren bestak. Abuztuaren 14tik 19era izaten dira gehienetan.\nJarduera anitz antolatzen dituzte: suziria, erraldoiak eta kilikiak, erlijio-ospakizunak, askotariko kontzertuak, kirol-jarduerak, zezen suzkoa, dantzaldiak, txarangak, eta abar.\nJarduera guztien artean, honako hauek nabarmentzen dira: jokatzeko abelburuekin egindako entzierroa eta egun berezietako bazkariak, hala nola emakumeen egunekoa, “kalderete” egunekoa, adinekoen egunekoa, eta abar.\nBestalde, lehiaketak ere aipagarriak dira. Idazlan-lehiaketarako, euskarazko zein gaztelaniazko idazlanak aurkeztu behar izaten dira, eta adinaren araberako kategoriak egiten dituzte. Beste lehiaketarik ere bada: kartel txikien lehiaketa, argazki-lehiaketa, jubilatuei zapia jartzeko ekitaldia, eskuzko pilota txapelketa, “Burlata Hiria” txirrindularitza criterium-a, atletismo-lehiaketa, Burlades futbol-taldearen partidak, “Burlatako Udala” eskubaloi-txapelketa, zinema aire zabalean, eta abar.


Ekain Zubizarreta: "Kartzelak husteko garaia da, ez betetzekoa" - Debagoiena - Goiena.eus\nEkain Zubizarreta: "Kartzelak husteko garaia da, ez betetzekoa"\nAmaia Zabala 2019-09-21 09:00\n47 auzipetuek akordioa sinatu dute Espainiako Auzitegiarekin, eta leporatzen zaizkien delituak onartu dituzte; bik izan ezik, beste guztiek kartzela saihestuko dute.\nHerrira-ko kideak, Etxerat-ekoak, presoen osasunaz arduratzen den Jaiki-Hadi elkartekoak, abo-katuak eta bitartekariak dira 11/13 sumarioko 47 auzipetuak. Horien artean, Ekain Zubizarreta arrasatearra, "presoen eskubideen alde" lan egitearren epaitua. Fiskalak 601 urteko espetxe zigorra eskatua zuen, guztira, eta "erakunde terroristako kide" izatea leporatzen zien auzipetu guztiei, baita ETA finantzatzea ere horietako askori. Akordioarengatik, baina, aldatu egin ditu leporatzen zaizkien delituak –ETAko kide izatea eta terrorismoa goratzea–, eta, Arantza Zuluetak eta Jon Enparantzak izan ezik, beste guztiek kartzela saihestu dute.\nAkusazioak onartzeko akordio kolektiboaren aukera mahai gainean jarri zaizue eta onartu egin duzue. Zein balorazio egiten duzue?\nEstrategia politiko bezala, argi geneukan etorkizunera begira jarri nahi genuela, ez genuela iraganeko egoeretan eta estrategietan katramilatuta jarraitu nahi. Gainera, uste dugu une honetan kartzelak husteko garaia dela, eta ez betetzekoa. 45 pertsonak kartzela ekiditearekin, herri hau, atzera beharrean, aurrera begira jartzea lortu dugu, nahastu nahi gaituzten estrategien aurrean etorkizunari ateak irekitzea, hain zuzen. Hala ere, horrelako akordio bat beti da gazi-gozoa. Izan ere, oso akusazio gogorrak gure gain egitea ekarri du eta, gainera, bi kidek kartzelara joan behar izana ekarri du; beraz, kontraesan batzuk sortu dizkigu.\nErabakia kolektiboa izan da, orduan?\nBai, guztion artean adostua. Akordioaren aukera itxita egin da hilabete luzez, eta, ondoren, prozesua baten ostean aukera hori irekitzen joan da; fiskalarekin harremanak izan ziren eta hor bide bat ireki zen. Azken orduan, guk fiskalarekin adostua genuenaren inguruko adostasuna jaso dugu parte guztien aldetik, eta, azkenean, astelehenean gauzatu zen akordio hori. Baina esan behar da azken ordura arte ez dugula eduki ezer lotuta eta hiru hilabeteko epaiketa luze baterako prestatuta geundela.\nKartzela-zigorra saihestu duzue, Arantza Zuluetak eta Jon Enparantzak izan ezik, baina, edozelan ere, ondorio batzuk izango dituzue; hiru urterako inhabilitazioa, esate baterako. Zure kasuan, zertan eragingo dizu?\nNire kasuan, urte eta erdiko espetxe-zigorra ezarri didate, baina bi urte baino gutxiago izanik ez naiz kartzelaratua izango. Hori bai, datozen hiru urteetan beste delitu bat egiteaz akusatu eta zigortuko banindute, pena guztiak gehituko lirateke eta kartzelara joango nintzateke. Horretaz gain, hiru urteko inhabilitazio osoa, horrek esan nahi du kargu publikoetarako ez nukeela aukerarik edukiko. Beraz, nire kasuan ondorioak ez dira hain larriak, baina epaiketa honetan gurekin dauden hainbat kidek, lanpostu publikoa dutenek, hain zuzen, galdu egingo dute. Orduan, ondorio larriak ekarriko ditu, nahiz eta espetxea ekidin ahal izan dugun, esan duzun bezala, Jonek eta Arantzak izan ezik.\nUda osoan babesa adierazteko ekitaldiak egin dituzue Euskal Herri osoan; azkena, larunbatean Bilbon egindako manifestazio jendetsua. Milaka lagunek egin zuten bat Giza eskubideak. Askatasuna. Etorkizuna. Herrian lelopean. Herritarrengandik babestuta sentitu zarete?\nHitzik gabe gaude, sekulako babesa izan da, orokorrean; he-rrietan, bai guk eta baita gure senitartekoek ere jaso duten babesa izugarria izan da. Elkartasun hori horrelako prozesu batean txanponaren alde polita dela esan dezakegu. Balorazio oso-oso positiboa egiten dugu eta oso eskertuta gaude.\nAmnistiaren Aldeko eta Errepresioaren Aurkako Mugimenduak, aldiz, "katastrofikotzat" jo du akordioa eta herritarrekin "zintzoak ez izana" eta "iruzur" egin izana egotzi dizue. Ze iritzi duzu honen inguruan?\nEz nago batere ados irakurketa horrekin. Azken batean, onartu duguna ETAren estrategiaren mesedetan ibili izana da, baina momentu honetan ETArik ez dago, Herrira suspendituta geratzen da, baina ondoren etorri diren eragileek jarraitzen dute presoen eskubideen aldeko lana egiten. Gure auzian dauden Etxerat eta Jaiki Hadi elkarteetako kideek, abokatuek, medikuek, lan bera aurrera eramaten jarraitzen dute. Beraz, guk onartu dugunak ez du ekiditen erabat zilegia zen eta den lan hori. Esaten dutenak ez du zentzurik. Gu lasai gaude egin dugun akordioarekin, eta edozein lekutan defendatuko dugu. Bestalde, inongo momentutan ez dugu ukatu akordioaren aukera aztertuko genuenik, eta argitu behar da ez genuela ziurtasunik, eta akusazio partikularren onespena epaiketa hasi baino egun gutxi batzuk lehenago jaso genuela. Azken egunetako kontua izan da.\nBehin auzi hau amaituta eta kapitulu hau itxita, zer egitea tokatzen da orain?\nAuzi honetara ekarri gaituena presoen eta iheslarien eskubideen zein gatazkaren konponbideren aldeko lana izan da, eta arreta hor jarri nahi genuke; izan ere, eskubide urraketa eta sufrimendu handia dago eremu horretan oraindik ere. Auzipetuok, modu batera edo bestera, eskubideen aldeko lanean jarraituko dugu, xume-xume, beste milaka herritarrekin batera.


Musika eguneroko bizigai - Orio - Karkara.eus\nMusika eguneroko bizigai\nIñigo Gaiton 2018-12-29 12:00\nIban Marin. Intza Unanue eta Julen Alonso. 2018an proiektu pertsonalak martxan jarri dituzten hiru gazteekin juntatu da KARKARA. Gaur eta bihar bitartean -larunbata eta igandea- hiru sortzaileen elkarrizketak argitaratuko ditugu.\nBide propioak jorratzen hasteko garaia\nHerriko hiru musikari elkarrizketatu ditugu: Julen Alonso, Intza Unanue eta Ibai Marin. Hirurek urteak daramatzate musika munduan murgilduta, eta aurten, proiektu pertsonalak jarri dituzte martxan. Estilo ezberdinak jorratu arren, hirurek musika dute bizigairik handiena.


Desgaitasunari buruzko funtsezko neurri prozesalen aurreproiektua | Deusto Agenda\nDesgaitasunari buruzko funtsezko neurri prozesalen aurreproiektua\n2019/04/08 – 2019/04/09\n2006ko abenduaren 13ko New Yorkeko hitzarmena Espainiak sinatzeak, neurri batzuk hartu beharra ekarri zuen. Hitzarmen horren helburua zen desgaitasuna dutenei behar duten laguntza eskaintzea euren gaitasun juridikoa gauzatzeko. Harrezkero, hainbat lege aldaketa egin dira, bai Kode Zibilean, bai beste araudi batzuetan ere. Gaur egun, gure ordenamendu juridikoa desgaitasunari buruzko araudien erreforma sakona egiteko onarpenaren zain dago.\nJardunaldia, apirilaren 8an eta 9an izango da, 10:00etatik 12:00etara, Deustuko Unibertsitateko Garate Aretoan. Helburua da araudi berria indarrean sartzeak ekarriko dituen aldaketei buruzko zalantzei erantzuna ematea\nBilboko campusa , Zuzenbidea eta Lan Harremanak , Zuzenbide Fakultatea , Ikerkuntza , Prensa


Nire aitaren fusila - Karrikiri Euskal Denda\n> Liburuak>Narratiba>Nire aitaren fusila\nHiner Saleem zinegile eta idazle kurduak bere haurtzaroa kontatzen du liburu honetan. Eta bere haurtzaroa kontatzeko beretarren -bere familia hurbilaren eta kurduen- historia kontatu behar digu, Saddam Hussein aginpidera iritsi aurretxoan hasita, harik eta, 17 urte zituela, Iraketik ihes egin behar izan zuen arte.\nIhes egin eta gero, zinemagile lanak egin ditu. Vodka Lemon da bere azken film luzea, Veneziako 2003ko zinemaldian San Marco saria jaso duena. Nire aitaren fusila 2004ko otsailean argitaratu zen lehen aldiz, arrakasta handiz, oso denbora laburrean hizkuntza askotarako bidea egin baitu.


Logela Multimediak 'Papiro... flexia!' estreinatuko du Dantza Zirkuituan — dantzan.eus\nHemen zaude: Hasiera › Hemeroteka › Logela Multimediak 'Papiro... flexia!' estreinatuko du Dantza Zirkuituan\nLogela Multimediak 'Papiro... flexia!' estreinatuko du Dantza Zirkuituan\nHogeita bost taldek 29 lan emango dituzte Arabako, Bizkaiko eta Gipuzkoako 19 herritan, abendura bitartean\nEgitarau zabala izango du Dantza Zirkuituak, Eusko Jaurlaritzak eta tokian tokiko udalek finantzatuta. 300 bat mila euroko aurrekontua baliatuz, elkarren artean arras desberdinak diren lanak emango dituzte, jende guztiengana iristeko xedearekin.\nAdibidez, Jinjo Crew talde korearraren azken lana izango da Dantza Zirkuituan: Translate. Talde horrek break dancea egiten du. Ekimenaren antolatzaileen hitzetan, «dantzarien hanken eta besoen mugimenduak sinkronizatzen dituen sinfonia handi bat da» Jinjo Crewren azken sorkuntza. Taldea 2001ean sortu zen, Seulen, eta ordudanik sona handia lortu du break dancearen eremuan. Elorrioko Arriola aretoan (Bizkaia) izango dira apirilaren 10ean. Baina kaleko dantzek tarte zabalagoa izango dute.\nIzan ere, Logela Multimediak Zaragozako Circle of Trust break dance taldearekin ondu du Papiro... flexia! deritzon lan berria. Obra horretan, bat egingo dute dantzak eta unean unean sortutako irudiek. Orri zuri batetik abiatuko dira Circle of Trusteko dantzariak eta Logela Multimediako bideo sortzaileak. Modu batera zein bestera tolestuko dute orri zuria, eta konbinazio ugari erakutsiko. Eibarko Coliseon emango dute estreinakoz, maiatzaren 6an.\nAsier Zabaletaren Ertza konpainiak hiru lan emango ditu zirkuituan: Zoo eta Ostrukaren zuloa aurrez emanak dauzka Euskal Herriko hainbat tokitan; Act of God, ordea, zirkuituan estreinatuko du. «Erlijioaren egungo kontraesanak» agerian utziko ditu Zabaletak lan horretan. Ez du, baina, erantzun zehatzik emango, «edozein umeren xalotasunetik eginiko galderak» planteatuko ditu, «bizitzari eta fedeari buruzko gai garrantzitsuen inguruan».\nOrganik eta Matxalen Bilbao\nNatalia Mongeren Organik taldeak obra bi emango ditu: Maniatic@s eta Malditas. Eta Matxalen Bilbaok Sast! aurkeztuko du. Mikel Urdangarin musikariak eta Traspasos konpainiak sortutako Nora obra ikusteko aukera ere izango da.\nHalaber, kantua, dantza eta musika uztartuz Amaren Alabek, Kukaik eta Oreka TXk elkarlanean osatu duten Hostoak ikuskizuna izango da zirkuituan. Kukaik, gainera, Sok(2) emango du. Eta Euskal Herriko dantza tradizionalen eremu horretan kokatuko dira Maritzuli konpainiaren Aurrez aurre eta Aukeran taldearen Jai Alai ere. Baita Argiaren Axuri beltza ere. Zirkuituan izango dira hiru lanak. Dantzaz taldeak Jone San Martinen Mintzo erakutsiko du; Ion Munduatek, Sin título, en colores; eta Olatz de Andresek, Trivolva.\nHorretaz gain, Colombina's taldeak La presentación II emango du, eta Nats Nusek bi lan ekarriko ditu: Maps eta En attendant l'inattendu. Eliralek Otto emango du.\nAmaren Alabak, Kukai eta Oreka TXren Hostoak ikuskizuna Dantza Zirkuituan izango da. / GARI GARAIALDE / ARGAZKI PRESS


PSE EUSKADI: Berriak: PSE-EEk eta Batzordeak uste dute industria plan bat ezarri behar dela Navalen etorkizuna bermatzeko\n2017 IRA 04 • Zuzendaritza batzordea\nPSE-EEk eta Batzordeak uste dute industria plan bat ezarri behar dela Navalen etorkizuna bermatzeko\nReunión de la Comisión Ejecutiva del PSE-EE con el Comité de Empresa de La Naval en Bilbao. Fotos | Socialistas Vascos\nPSE-EEren Zuzendaritza Batzordearen ordezkaritzak, Sozialisten idazkari nagusi Idoia Mendia buru izanik, Navalen enpresa batzordeari jakinarazi dio ziur dagoela ontziolak etorkizuna izango duela eta enpresaren jarraipena bermatzeko bide guztiak aztertu behar direla, Euskadin puntako enpresa baita teknologian eta ezagutzan, eta, gainera, lan karga handia du. Kontuan hartuta bertako jarduerarekin loturiko lan zuzenaren eta zeharkakoaren bolumena (gutxi gorabehera 2.000 lanpostu), eta Bizkaiko ezkerraldeko ekonomian duen eragina, sozialisten ordezkaritzaren iritziz, esku hartzen duten eragile guztiek ahalegina egin behar dute egungo egoerak ekarritako ziurgabetasun egoerarekin amaitzeko.\nPSE-EEk, gaur Bilbon Batzordearekin izan duen bileran, babesa erakutsi du negoziazio mahaiko langileen ordezkariek eginiko proposamenari dagokionez. Negoziazio mahai horretan, enpresariak, sindikatuak eta hainbat erakunde egon dira irtenbide bat aurkitu nahian. “Bide egingarriena bilatzean, ezinbestekoa da Navalentzat industriako bazkide bat bilatzea, industria eta ekonomia plan serio batekin lotuta egotea, eskaria eta merkatu zorrotz batean lehiatzeko ahalmena duen enpresa baten bideragarritasuna bermatzeko” defendatu du Idoia Mendiak Enpresa Batzordearekin eginiko topaketaren amaieran.\nEra berean, Sozialisten zuzendaritzak uste du beharrezkoa dela lehiaketa prozesuaren jarraipena egitea. Prozesu hori pasa den astean jarri zuten martxan, akziodunek hala erabakita, ekintza guztiak enpresaren jarraipena bermatzera bideratuta egoteko. Euskal Sozialistak ziur agertu dira Navalek eskatu dezakeen edozein erregulazio espedienteren aurrean izango duten irmotasunaz.\nPSE-EEk, gainera, Ezkerraldearekin duen konpromisoa berretsi nahi du. Konpromiso hori, besteak beste, inguruko ekonomia eta enplegua suspertzeko neurriak eskatzean islatu da, dinamizazio plan zehatzen bidez. Enpresa Batzordearen bileran, Idoia Mendiaz gain, beste hauek ere izan dira: PSE-EEren Antolaketa arloko idazkari Miguel Ángel Morales, Zuzendaritza Batzordeko kide diren Alberto Alonso eta Javier Lasarte, Alexia Castelo legebiltzarkidea eta Sestaoko Udaleko bozeramaile sozialista David Salso.


PDF (291 KB - 10 orri.)\nArtikulu bakarra.– Euskal Herriko Agintaritzaren Aldizkarian argitaratzea Lurralde Plangintza eta Etxebizitza Sailaren eta Geogarapen, Euskal Kostaldeko Geoparkearen Kudeaketarako Elkartearekin sinatutako hitzarmena; hitzarmen horren bidez lan-ildoak ezartzen dira EAEko Geodibertsitate Estrategia-2020aren eta Euskadiko Biodibertsitate Estrategia-2030aren barruko jarduketak garatzeko.\nERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN MARTXOAREN 75EKO 10/2018 EBAZPENARENA\nINGURUMEN, LURRALDE PLANGINTZA ETA ETXEBIZITZA SAILAREN ETA GEOGARAPEN, EUSKAL KOSTALDEKO GEOPARKEAREN KUDEAKETARAKO ELKARTEAREN ARTEKO LANKIDETZA-HITZARMENA, EAE-KO GEODIBERTSITATE ESTRATEGIA-2020AREN ETA EUSKADIKO BIODIBERTSITATE ESTRATEGIA-2030AREN BARRUKO JARDUKETAK GARATZEKO\nAlde batetik, Ignacio María Arriola Lopez, Ingurumen, Lurralde Plangintza eta Etxebizitzako sailburua.\nBestetik, Pedro Bengoetxea Loiola, Geogarapen Euskal Kostaldeko Geoparkearen kudeaketarako Elkartearen presidentea.\nLehenengoa.– Eusko Jaurlaritzako Ingurumen, Lurralde Plangintza eta Etxebizitza Sailak, besteak beste, baliabide naturalak antolatzeko eta Euskal Autonomia Erkidegoko natura kontserbatzeko lanak egiten ditu.\nBigarrena.– Ingurumen, Lurralde Plangintza eta Etxebizitza Sailaren egitura organikoa eta funtzionala ezarri dituen apirilaren 11ko 77/2017 Dekretuarekin bat eginez, sail horrek, besteak beste, honako funtzio hauek betetzen ditu: baliabide naturalak antolatzea eta natura kontserbatzea. Bestalde, Ingurumen Sailburuordetzaren bitartez, natura-ondarea babesteko arloetan aritzen da. Halaber, garapen jasangarria bermatu eta sustatzen du, eta ingurumenaren inguruko informazioa, parte-hartzea, sentsibilizazioa, hezkuntza eta prestakuntza ematen ditu.\nHirugarrena.– Geogarapen Euskal Kostaldeko Geoparkearen kudeaketarako Elkartearen xedeen artean honako hauek daude: Euskal Kostaldeko Geoparkeko lurraldearen garapen jasangarria eta orekatua, haren balio geologiko, natural eta kulturalei babes berezia emanda; ondare geologikoa babestea eta kontserbatzea; Lurraren zientziak sustatzea ikerkuntza-, hezkuntza eta hedapen-arloetan, eta beste zientzia natural eta ingurumen-zientzia batzuk bultzatzea; ingurumen-hezkuntza sustatzea; eta Elkartearen xedeak bultzatzen lagundu dezaketen beste erakunde batzuekin batera ekintzak egitea eta horiek suspertzea.\nLaugarrena.– Eusko Jaurlaritza Geogarapen Elkartearen kide da, eta Ingurumen, Lurralde Plangintza eta Etxebizitza Sailak, Ekonomiaren Garapen eta Azpiegitura Sailak eta Kultura eta Hizkuntza Politika Sailak ordezkatzen dute bertan.\nBosgarrena.– Ingurumen Sailak 2014an emandako diru-laguntza izendunaren eremuan, Geogarapen Elkarteak, Ingurumen, Lurralde Plangintza eta Etxebizitza Sailarekin batera, natura-ondarea kontserbatzeko jarduerak egin ditu, bereziki, geodibertsitateari dagokionez. Jarduera horiek EAEko 2020rako Geodibertsitate Estrategiaren garapenarekin eta III. Ingurumen Esparru Programarekin lotuta daude.\nSeigarrena.– Alde biek asmoa dute, hitzarmen hau sinatuz, EAEko 2020rako Geodibertsitate Estrategiak eta Euskadiko 2030erako Biodibertsitate Estrategiak planteatutako helburuei erantzuna emateko. Horrela, Euskal Autonomia Erkidegoko 2020rako IV. Ingurumen Esparru Programa garatzen lagunduko dute. Programa horren xedea da «natura-kapitala babestea, kontserbatzea eta lehengoratzea, ekosistemek ematen dizkiguten zerbitzuak gordetzeko».\nAdierazitakoagatik guztiagatik, erakunde bien artean aipatutako lankidetza gauzatzeko helburuz, dokumentu honetan biltzen den lankidetza-hitzarmena sinatzea erabaki dute bi aldeek. Hona hemen hitzarmenaren klausulak:\nHitzarmen honen xedea da Ingurumen, Lurralde Plangintza eta Etxebizitza Sailaren eta Geogarapen Euskal Kostaldeko Geoparkearen kudeaketarako Elkartearen arteko lankidetza arautzea, lan-ildoak garatzeko (horien edukia eta irismena hitzarmen honen eranskinean zehaztu dira). Ildo horiek garatzeko egiten diren ekintzak esperientzia pilotutzat jo ahal izango dira, aurrerantzean, autonomia-erkidegoaren eremura esportatzeko. Lan-ildoak honako hauek izango dira:\nEAEko 2020rako Geodibertsitate Estrategiaren testuinguruan:\n1.– Parte-hartze publiko eta soziala geodibertsitatea eta ondare geologikoa kudeatzeko.\n2.– Tresnak eta baliabide praktikoak definitzea ondare geologikoa aktiboki kontserbatzeko.\n3.– Geodibertsitatearen eta ondare geologikoaren erabilera jasangarria sustatzea.\n4.– Geodibertsitatea eta ondare geologikoa kontserbatzeko hezkuntza eta prestakuntza, eta nazioarteko esparruan zabaltzea.\nEuskadiko 2030erako Biodibertsitatearen Estrategiaren testuinguruan:\n1.– Ekosistemak babestea eta leheneratzea.\n2.– Europako 2000 Natura Sarea sustatzea aukerarako tresna gisa.\n3.– Naturaren ezaguera eta kultura sustatzea.\n4.– Lurraldearen eta natura-ondarearen kudeaketan eraginkortasuna eta efizientzia.\nEgiten diren jarduketak 2020rako lehen ekintza-planerako adierazitakoekin koordinatu beharko dira, eta aintzat hartu beharko dira Arno, Izarraitz eta Urola ibaiko KBEak eta Deba-Zumaia kostaldeko biotopoa kudeatzeko dokumentu ezberdinetan jasotako helburuak eta neurriak, leku horiek guztiz edo zati batean Euskal Kostaldeko Geoparkearen barnean baitaude.\nBigarrena.– Ingurumen, Lurralde Plangintza eta Etxebizitza sailaren konpromisoak.\nHonako hauek dira Ingurumen, Lurralde Plangintza eta Etxebizitza Sailak hitzarmen honi dagokionez hartuko dituen konpromisoak:\n● Geogarapen Elkartearekin kolaboratzea hitzarmen honen xedea betetzeko egin behar diren jarduketetan, bosgarren klausulan aurreikusitako jarraipen-batzordeak onartutako jarduketen urteko planarekin bat eginez.\n● Geogarapen Elkartearen jarduerak finantzatzea, hitzarmen honen xedearekin lotutakoak; hitzarmen honen seigarren klausulan adierazitakoarekin bat eginez. Finantzazioa aurrekontu-erabilgarritasunaren araberakoa izango da.\nHirugarrena.– Geogarapen Elkartearen konpromisoak.\nHonako hauek dira Geogarapen Elkarteak hitzarmen honi dagokionez hartuko dituen konpromisoak:\n● Hitzarmen honen xedearekin lotutako egin beharreko jarduketak egitea, hitzarmenaren eranskineko edukiarekin eta irismenarekin zein seigarren klausulan aurreikusitako jarraipen-batzordeak onartutako urteko jarduketa-planarekin bat eginez. Halaber, hala badagokio, Ingurumen, Lurralde Plangintza eta Etxebizitza Sailak emandako jarraibideei jarraituko zaie.\n● Bosgarren klausulan araututako jarraipen-batzordeari aurreko urteko kontuak aurkeztea, onar ditzan. Gastu eta diru-sarrera guztiak justifikatu behar dira, bai eta hurrengo ekitaldian egin beharreko jarduerak eta hari dagokion aurrekontua ere.\n● Urte bakoitzaren amaieran, Ingurumen, Lurralde Plangintza eta Etxebizitza Sailean aurkeztea egindako jarduerei buruzko txostena, sortutako dokumentu guztiak (azterketak, lanak, bestelako materialak, etab.) eta egindako ekitaldien justifikazioa (ikastaroak, lantegiak, mintzaldiak, hitzaldiak, etab.).\nLaugarrena.– Geogarapen elkartearen arduraduna.\nGeogarapen Elkartearen kudeatzaileak izango du haren jarduera sustatzeko ardura, eta hark zuzenduko du urteko jarduera-programaren gauzatzea, hauek barne: prestakuntza-ikastaroak, zabalkunde-ekintzak eta ikerketa-proiektuak, baita Eusko Jaurlaritzako Ingurumen eta Lurralde Politika Sailari lankidetza eta laguntza emateko jarduerak ere.\nGainera, aurreko urteko kontuak aurkeztu beharko dizkio jarraipen-batzordeari, onartuak izan daitezen, baita hurrengo ekitaldian garatuko diren jarduerak eta dagokien aurrekontua ere.\nHalaber, Geogarapen Elkartearen arduradunak egindako jarduerei buruzko txostena prestatuko du urte bakoitzaren amaieran. Txostena Ingurumen, Lurralde Plangintza eta Etxebizitza Sailari bidaliko zaio.\nIngurumen, Lurralde Plangintza eta Etxebizitza Sailak eta Geogarapen Elkarteak erabaki dute jarraipen-batzorde baten bidez egitea hitzarmen honen jarraipena, hitzarmenean adierazitako helburuak betetzen direla bermatzeko helburuarekin.\nJarraipen-batzordea Eusko Jaurlaritzako Ingurumen, Lurralde Plangintza eta Etxebizitza Sailaren 3 ordezkariz eta Geogarapen Elkarteko 2 ordezkariz osatuko da, eta haren presidentzia beteko du alde bakoitzak urte batez eta txandaka. Lehenik, Ingurumen, Lurralde Plangintza eta Etxebizitza Sailak beteko du.\nJarraipen-batzordeak zeregin hauek izango ditu, besteak beste:\n● Hitzarmen honen helburua betetzen dela ziurtatzea.\n● Hitzarmen honetan jasotako Geogarapen Elkartearen urteko jarduketa-plana xehatua onartzea.\n● Hitzarmen honetan jasotako Geogarapen Elkartearen urteko aurrekontua onartzea.\n● Eduki teknikoa gainbegiratzea eta onartzea eta landu beharreko lanen aurrekontu-edukia gainbegiratzea.\n● Hitzarmen honetan jasotako aurrekontuaren urteko aurrekontu-betearazpena onartzea.\n● Hitzarmen honen helburua betetzeko interpretaziotik eta betekizunetik erator daitezkeen arazoak konpontzea, X. klausulan ezarritakoaren kalterik gabe.\n● Aurreikusitako lanen bat egin ezin denean, haren ordez gauzatuko den edo diren ordezko lanak onestea. Ordena hori gordeta, Geogarapen Elkarteak egin beharreko ordezko lanak proposatu beharko dizkio jarraipen-batzordeari, eta lehenengo lanak egitea galarazi duten baldintzak arrazoitu beharko ditu. Batzordeak kausa horiek baloratuko ditu, eta, hala badagokio, ordezko proposamena onartuko du.\n● Eranskinean jaso ez diren jarduera edo proiektu berriak gehitzeko beharra edo eranskinean jasotakoen iraupena luzatzeko beharra baloratzea. Horiek hitzartutako klausulen eraginpean egongo dira, aurrekontu-xedapenen barruan.\nJarraipen-batzordea urtean behin bilduko da gutxienez. Jarraipen-batzordean presidente diharduenak egingo ditu deialdiak; gutxienez, bat egingo du urteko aurreneko hiruhilekoan, kontu-ematea, jarduerak eta aurrekontuak onartzeko. Aldeetako batek modu justifikatuan eskatzen duen bakoitzean ere egingo ditu deialdiak.\nJarraipen-batzordearen izaera kontuan izanda, hitzarmen hau sinatu duten bi erakundeen ordezkariek egon beharko dute aurrekontua onartzeko bileran, horren eraginkortasuna bermatzeko, non eta aldeetako batek ez duen deialdiarekin batera bidalitako proposamena onartzen eta hala idatziz adierazten saioa hasi baino lehen.\nJarraipen-batzordeko idazkari-lanak beteko ditu Geogarapen Elkarteko ordezkarietako batek.\nEmakumeen eta Gizonen benetako Berdintasunerako Lege Organikoan (martxoaren 22ko 3/2007) ezarritakoaren arabera, jarraipen-batzordearen osaera orekatua izan beharko da emakumeen eta gizonen arteko proportzioari dagokionez.\nSeigarrena.– Alde sinatzaileen ekarpenak.\nIngurumen, Lurralde Plangintza eta Etxebizitza Sailaren ekarpena.\nIngurumen, Lurralde Plangintza eta Etxebizitza Sailak, gehienez, 2017ko ekitaldiko aurrekontuko 70.000 euro emango ditu, hitzarmen honetan aurreikusitako ekintzak egiteko. Halaber, aurreikusi duenez, 2018ko, 2019ko eta 2020ko ekitaldietako aurrekontuetan ekarpen ekonomiko bera beharko da, betiere aurrekontu-esleipena egin bada.\nBeraz, Ingurumen, Lurralde Plangintza eta Etxebizitza Sailak gehienez ere zenbateko hori, 70.000 euro, hartuko du bere gain. Zenbatekoa behin betikoa da, eta ezingo da eguneratu, ez eta doitu ere. Hori horrela, Elkarte horrek ez du finantzatuko aurrekontu-desbideratzerik, klausula honetan adierazitako zenbatekoa handitzea dakarrenik.\nIngurumen, Lurralde Plangintza eta Etxebizitza Sailaren ekarpen ekonomiko hau bateragarria izango da beste edozein administrazio edo erakunde publiko nahiz pribatuk –izan Estatukoa, izan Europar Batasunekoa edo izan nazioartekoa– eman litzakeen helburu bereko diru-laguntza, laguntza, diru-sarrera edo baliabideekin, betiere, diruz lagundutako jardueren kostua gainditzen ez bada eta aldi berean jaso daitezkeen diru-laguntzen araudiak gaiari buruz ezar dezakeenaren kalterik gabe.\nGeogarapen Elkartearen ekarpena.\nGeogarapen Elkarteak jarduerak egiten lagunduko du langile prestatuak eta horiek egiteko behar den toki fisikoa emanez, bai eta azpiegitura ere.\nZazpigarrena.– Finantzatzeko tresna.\nHitzarmen honen xede diren jarduerak Ingurumen, Lurralde Plangintza eta Etxebizitza Sailak finantzatuko ditu. Aurreko klausulan ezarritakoaren arabera, urteko diru-laguntza izendunen bidez egingo da, eta horiek aurrekontuan esleitu beharko dira aldez aurretik.\nZortzigarrena.– Publizitatea eta hedatzea.\nGeogarapen Elkarteak Ingurumen, Lurralde Plangintza eta Etxebizitza Sailak irudi korporatiboaren inguruan ezartzen dituen adierazpenak errespetatuko ditu.\nTresna honen bidez partzialki edo osorik finantzatuta eratzen dituen material guztietan eta Geogarapen Elkarteak egiten dituen ekitaldi eta jarduera guztietan logotipo propioak eta Ingurumen, Lurralde Plangintza eta Etxebizitza Sailarenak ageriko dira, Eusko Jaurlaritzaren Nortasun Korporatiboko Gidaliburuan xedatutakoari jarraikiz. (http://www.euskadi.net/contenidos/informacion/v2_simbolos/es_simboide/adjuntos/manual_id_corporativa.pdf), tamaina- eta adierazgarritasun-ezaugarri antzekoekin. Horrek ez du esan nahi beste erakunde edo instituzio kolaboratzaileen batzuen logoak ezin direnik ageri.\nEranskinean aurreikusitako jarduerak betetzen ez badira, edukiak ezingo dira argitaratu, ez osorik ez zati bat. Gainera, ezingo dira beste era batera erabili, eta ezingo da ekintzei buruzko adierazpen publikorik egin, jarraipen-batzordeak egiten ari diren ekintzak hedatzeko edo hirugarrenei informatzeko baimenik eman ez badu.\nJarduketen ondoriozko txostenak, datuak eta argitalpenak alde biek erabiliko dituzte eurek kudeatzen duten jardueraren oinarri gisa. Horrek ez du galaraziko horien titulartasuna Geogarapen Elkarteak izatea.\nHitzarmen hau sinatzen den unetik 2020ko abenduaren 31ra egongo da indarrean. Hitzarmenaren sinatzaileek aho batez adostu ahal izango dute beste lau urteko luzapena ala hori amaitu baino lehen edozein momentutan iraungitzea, urriaren 1eko 40/2015 Legearekin bat etorriz. Berrituz gero, indarrean egongo da, baldin eta kreditu egoki eta nahikorik badago.\nHamargarrena.– Izaera eta interpretazioa.\nHitzarmen hau administrazio-hitzarmena da, eta administrazio-zuzenbidearen bidez interpretatu eta garatuko da.\nHitzarmen honen interpretazioak, aldaketek, ondorioek eta ebazpenak sor ditzaketen auzigaiak administrazioarekiko auzien jurisdikzioaren ardurapekoak izango dira, hamaikagarren eta hamabigarren klausuletan ezarritakoaren kalterik gabe.\nAlde sinatzaileetako edozeinek hitzarmena ez betetzea hitzarmena suntsiarazteko arrazoi izango da. Hitzarmena suntsiarazteko, beste aldeari gutxienez hilabete lehenago jakinarazi beharko zaio, idatziz.\nHitzarmen hau sinatzen duten aldeentzat hauek izango dira hitzarmena suntsiarazteko arrazoiak: hitzarmeneko klausulak eta hitzarmenaren izaeraren ondorioz indarrean dagoen legedian dagoen beste edozein klausula ez betetzea.\nNolanahi ere, aldeek konpromisoa hartzen dute hitzarmenaren salaketa jakinarazten duten unean hasita dauden ekintzak bukatzeko.\nHitzarmen honi edozein aldaketa egiteko, aurrena Ingurumen, Lurralde Plangintza eta Etxebizitza Sailari eta Geogarapen Elkarteari jakinarazi eta haiek oniritzia eman beharko diote eta, horrez gain, bi erakundeetako dagokien organoek onartu beharko dute.\nAldeek, ados daudela adierazteko, hitzarmen honen bi ale sinatu dituzte, goiburuan aipatutako leku eta datan.\nEAEKO 2020RAKO GEODIBERTSITATE ESTRATEGIARI DAGOKIONEZ EGIN BEHARREKO JARDUKETAK\nEUSKADIKO 2030ERAKO BIODIBERTSITATEAREN ESTRATEGIA TESTUINGURUAN EGIN BEHARREKO JARDUKETAK


2021-02-19 - Urola Kostako Hitza : Urola Kostako Hitza\nAutokontsumorako energia ekoitziko duen kooperatiba eratuko dute Azpeitian\nEuskaltel Fundazioak Azkoitiko Ugarte industrialdean kokatu du Gamegunea\nIazko urtearen amaiera aldera kokatu zuen fundazioak Gamegunea Ugarte industrialdean. 'Streaming' bidez emititzen diren programak nahiz 'online' txapelketak antolatu nahi dituzte beren egoitza berrian.\nAzkoitiko Udalak Ibaiondo eta Altzibar kaleak eraberrituko ditu datozen hilabeteetan\nUdalak egin dituen aurreikuspenen arabera, hilabeteren buruan hasiko dira kaleak eraberritzeko lanekin. Asfaltos Urretxu S.A. enpresak egingo ditu lanak.\nParte hartze prozesu bat egingo dute Zarauzko Iñurritza eta Udaberri elkarteek\nZarauzko "Udaberri eta Iñurritza jubilatuen elkarteen egungo errealitatea ezagutzea" eta "etorkizunerako nahi den kudeaketa ereduari buruz hausnartzea" izango dira 'Bidea Eraikitzen' parte hartze prozesuaren helburuak. Bazkideek etxean jasoko dute galdetegia eta, bete ostean, herriko lau gunetan entregatzeko aukera izango dute.\nBatzordea aldatzeko ezohiko batzarra egingo du asteazkenean Azkoitiko Anaitasuna mendi bazkunak\nBatzarrean puntu bakarra izango dute hizpide, batzorde aldaketa, hain zuzen.


Taldearen hasiera eta amaiera\nKultura > Musika > Taldeak > Ez Dok Amairu\n'Baga , Biga Higa...' sentikaria\nEz Dok Amairuk 1970eko abuztuan estreinatu zuen Baga Biga Higa... sentikaria. Orain mende erdi, euskal kultur mugimendu abangoardistak lortu zuen talde izaera bururaino eramatea, kanta, poesia, dantza eta antzerkia, txalapartaren doinuz uztartzen zituen ikuskizun honekin. Baina paradoxikoki, batasun horren ondotik desagertu zen taldea.\nDonostiako Trinitate plazan 1971ko irailaren 8an Ez Dok Amairuk emanaldiaren bi saio egin behar izan zituen, sarrera guztiak agortu zirelako. (arg.: Gure Gipuzkoa / Javier Garayalde)\nBi bele batera doaz hegan Aketegiko tontorrerantz eta haien hegoek elkar jotzean egiten duten oihartzuna Urbiako zelai bakartietan barreiatu da: tta-kun, tta-kun. Txalapartaren soinu basatia da. Musika instrumentu horrek transmititzeko eta moldatzeko duen ahalmena baliatu zuten Ez Dok Amairuko kideek, Baga, Biga, Higa... sentikariko parte ezberdinak lotzeko kate batean, hasi eta buka. Gauza sinplea dirudien horrekin, urrats apurtzailea eman zuten ordura arte euskal kultura berreskuratzea helburu zuen mugimenduan: emankizunetan espresio artistiko ezberdinak fusionatu eta esperimentazio bide berriak ireki zituzten.\nDuela mende erdi, 1970eko abuztuaren 22an aurkeztu zuten lehen aldiz sentikaria Portugaleten, eta ibilbide labur baina oparoa izan zuen; baina haren aztarna egungo kontakizunetan ganduz estalita ageri zaigu. Zergatik ote? Izenondoa Joxan Artzek jarri zion, ikus-entzuleen “sentimenduan” eragin nahi zutelako, poeta usurbildarraren arabera. Hala azaldu zion ARGIAri 1971n egindako elkarrizketa batean: “Herriaren problemak gure eginik, herriaren problemak agertu nahi genituen ahalik eta modurik zabalenean. Horregatik, herriaren maitasuna, sentimenduak eta sufritzen dituen injustiziak izan dira gehienbat guk erabili eta erabiltzen ditugun gaiak”.\nArtze borrokalaria, zapalduen aldekoa, boz-goran jarri behar dugu ezinbestean hemen, Ez Dok Amairuren alderdi deseroso eta ezezagunago horren arima baitzen, eta seguruenik duela 50 urteko sentikariak ere bazuen zerbait hortik: “Ez dugu artalde baten erdian amildu nahi” dio haren esku-programak. Eta erdian txalaparta, “oraingo gizonen (sic) lanaren adierazpena, taldearen beraren errorik sakonenetarikoa”.\n“Ez nekien txalapartaren izenik ere”\n21 urte zituela, Joxan Artzek autoa hartu eta Europan barrena bidaiatzeari ekin zion –hasieran Jose Luis Zumeta margolariak lagunduta, ondoren bakarrik–. Munduan gertatzen ari ziren aldaketa ugariren berri izan zuen horrela: Kubako iraultza, AEBetako eskubide zibilen aldeko borroka, Frantziako langile grebak… Injustiziak salatu eta sistema zalantzan jartzeko kontrakultura mugimendu zabala sortu zen, askotan kantautoreek katalizaturik, Atahualpa Yupanquiren hitz melankolikoak tarteko, viday.\nEuskal Herrian ere, Francoren diktadurak industrializazioari paso emateko atea apur bat ireki orduko, protesta eta kultur berpizkundea borborka irten zen. Oteizaren Quousque tandem…!-en garaiak dira, eta norbere aldetik zebiltzan sortzaileak Ez Dok Amairun elkartu ziren, 1966ko urtarrilaren 9an Hernanin estreinako aldiz agertzeko. Polifoniarik gabe, ahots eta gitarra soilez lagunduta, joera berritzaileaz.\nArtze anaiak, Joxan eta Jexux, Ez Dok Amairuren sorreran izan ziren hasieratik; ez da kasualitatea Remigio Mendiburuk talde hartako irudiari txalapartaren forma ematea. Bi urte lehenago, 1964an, Joxan harri eta zur geratu zen, Nestor Basterretxea eta Fernando Larrukerten Pelotari filmean txalapartaren ttakuna entzun zuenean Lasarteko areto batean: “Bat-batean gogoratu zitzaidan, zortzi urte nituela, herriko festetan, horixe nuela ikusia eta entzuna (…) Ez nekien izenik ere”, azaldu zion Juan Luis Zabalari.\nJoxan eta Jesus Artze txalaparta aurrean. Soinu tresnaren ahalmen animikoaz jabeturik, 'Baga, Biga, Higa...' sentikarian erdigunean jarri zuten, eta ikusizunaren parte desberdinak kate berean lotzea lortu zuten horrekin batera. Elkar-ek 1966tik 1975era artean grabaturiko saioak berrargitaratu ditu berrikitan.\nElkarrek 2019an berrargitaraturiko Txalaparta. Artze Anaiak diskoaren liburuxkan laburbildu du Zabalak bi artisten harremana soinu-tresna horrekin. Txalaparta galbidean zegoela, apenas inork jotzen baitzuen jadanik, usurbildarrek berreskuratze lanari ekin zioten. Lasarteko Sasoeta baserriko Migel eta Pello Zuaznabar anaiekin jarri ziren harremanetan lehenik, haiek ikusi zituzten zortzi urterekin jotzen herriko festetan. Haiengandik ikusi zuten eta eszenatokietara eraman: “Mendiko baserri giroan bakanduta eta ezkutatuta zegoen antzinako musika tresna hura kulturaren plaza zabalera eraman zuten”, dio Zabalak.\nBeste bikote batzuk ere barneratu ziren txalapartaren mundura: Bixente eta Juan Mari Beltran anaiak. Artze eta zuaznabartarrengandik ez ezik, Astigarragako Erbetegi-Etxeberri baserriko –hau ere, Sasoeta bezala, urbanizazio eta errepideen ondorioz desagertua– Axentxio eta Ramon Goikoetxea anaiengandik ikasi zuten Bixente eta Juan Marik, herri musikaren ikerketan murgilduta baitzeuden. Geroago, handik urte batzuetara, Juan Marik txalaparta irakasteari ekin zion 1980ko hamarkadan Hernaniko musika eskolan, eta asko dira iturri horretatik edan duten egungo txalapartariak.\nErritmo zaharrak, aire berriak\nTxalaparta oso presente zegoen Ez Dok Amairuren hasierako emanaldietan, eta bestelako ekitaldi publikoetan ere ezinbesteko bihurtu zen. Euskaldunen antzinako izaera zekarren gogora, baina abangoardiaren ikur poetiko bihurtuta; gainera, haren perkusioak bazuen berezko elastikotasuna beste musika eta sorkuntza lanekin uztartzeko.\nHain zuzen, 1970eko abuztuaren 22an Portugaleten Ez Dok Amairuren Baga, Biga, Higa... emankizun berria abian jarri zenean, atzera bueltarik gako pausoa eman zuten txalapartaren eta beste espresio artistikoen arteko uztarketa horretan: “Sentikarian elkarrekin lan egiten zuten, benetako talde izaera erakutsiaz”, idatzi du Egan aldizkariaren azken zenbakian Artzeren poesiagintza ikertu duen Belen Oronoz Euskal Hizkuntza eta Literaturako irakasleak. “Kantua, poesia, antzerkia, dantza… dena zetorren uholdean –dio Oronozek–. Alderdi estetikoa (janzkera, keinuak, mugimenduak…) zein teknikoa (soinua, argiak, taulako espazioaren banaketa…) zaintzen zituzten”.\nItxi gabeko zirkulu bat osatzen zuten Baztango mutil-dantzarekin, kolektibotasuna oholtza gainera eramanez (arg.: Gure Gipuzkoa / Javier Garayalde)\nKolektibotasun hori oholtza gainean sinbolizatzeko intentzio osoz, Baztango mutil-dantzarekin hasi eta amaitzen zuten espektakulua, itxi gabe zegoen zirkulua osatuz denek batera. Eta erdian hutsune oteizarra. O Pello Pello, Xoxoak galdu du eta beste kanta batzuen artean, irakurraldiak, txalaparta eta toberaren soinu metalikoa entzun zitezkeen; “erritmo zaharra, aire berriak” irakur liteke esku-programan.\nSentikarian hamaika kantari, musikari eta sortzailek hartu zuen parte: Lourdes Iriondo, Mikel Laboa, Xabier Lete, Jose Angel eta Juan Migel Irigarai, Joxan eta Jesus Artze, Nekane Oiarbide, Julian Beraetxe, Kepa Garbizu, Benito Lertxundi…Oskarbi taldea ere emanaldiaren muinean aritu zen. Musika harmonikoa oinarri, 60ko hamarkadatik jazz eta gospel doinu berritzaileak erantsi zizkion talde honek euskal kantagintza tradizionalari.\nPortugaleteko lehen emanaldiaren ondoren beste asko etorri ziren. Bretainian eta Okzitanian izan ziren, baita Bartzelonako Romea antzokian eta Donostiako Trinitate plazan ere –azkeneko honetan sarrera guztiak agortu eta bigarren saio bat egin behar izan zuten, La Voz de España-ren arabera izan zuen arrakastaren seinale–. Bi urte iraun zuen ibilbide hark, taldea desegin zen arte.\nKontra-kultura eta politizazioa\nOrdurako euskal kantagintza berriak kontzertuen esparrura jauzia emana zuen, zentsurari aurre egiteko modu bakarrenetako bat baitziren zuzenekoak. Gainera, ekitaldi musikal haiek kultur kontsumorako ez ezik aldarrikapenerako bilgune ere bihurtu ziren; esan liteke ondoren etorri ziren jaialdi handiagoen aitzindariak izan zirela, 1976ko 24 ordu euskaraz edo 1978ko Bai Euskarari kasu. Nolanahi ere, Baga, Biga, Higa... egituraturik zegoen moduan, espektakulu osoa jarraian emateak eragozten zuen etenaldietan gertatzen zen “politizazioa”, zenbaiten arabera.\nEzin ahaztu dezakegu zein zen abagunea. 1968an ETAk Melitón Manzanas torturatzailea hil zuenez geroztik ugaritu egin ziren poliziaren sarekadak, salbuespen egoerak eta errepresioa. Sentikaria sortu eta hilabete gutxira, abenduan, Burgoseko Prozesua hasi zen.\nLantegietan eta kaleetan ez ezik, kultur munduan ere protesta giroak eztanda egin zuen; Katalunian, esaterako, 300 artista eta intelektual entzerratu ziren Montserrateko abadian amnistia eta askatasuna eskatzeko. “Euskal kulturak hasieran kontra-kultura bat izan behar du: kultura espainolaren suntsitzearen bidez egingo da”, idatzi zuen Jean-Paul Sartrek Burgoseko Prozesuaren harira. Halako eta antzeko eztabaidek irakin zuten 70eko hamarkadako euskal kultur lapiko goria.\nEz Dok Amairu barne desadostasunengatik desegin zela diote ordukoek, eta garaiko egoera politikoak ere izango zuen zerikusirik horrekin seguruenik. Sentikariarekin hasi eta amaitu zen taldea, nolabait esateko. Batzuek eta besteek bide desberdinak hartu zituzten. Artze anaiek jarraitu zuten kultura erabiltzen tresna apurtzaile bezala, Mikel Laboarekin egin Ikimilikiliklik ikuskizun multimedia izan zen horren erakusgarri. Eta txalapartak geroztik jarraitu du bere soinu animikoaz iraganaren oihartzuna geroarekin konektatzen, baita larrialdi garai zailenetan ere.\nKanal hauetan artxibatua: Ez Dok Amairu | Frankismoa | Donostia | Portugalete | 70eko eta 80ko hamarkadak\nEz Dok Amairu kanaletik interesatuko zaizu...\nEtorkinen eskubideen errespetua aldarrikatuko dute urriaren 3an Hendaia eta Baionatik


4.2.5 - Landa-eremuko garraio egokituaren eskabidea\nLanda-eremuko garraio egokituaren eskabidea\nAlde batetik bestera joateko zailtasunak dira mugitzeko arazoak dituzten pertsona askoren arazoen oinarria. Hori kontuan hartuta, atez ateko garraio-programa honen helburua da gure udalerrian desgaitasunen bat duten eta/edo mugitzeko arazo larriak dituzten pertsonen bizi-kalitatea hobetzea.\nGarraio-zerbitzu bat da, desgaitasun fisiko edo psikiko larriak dituzten eta ohiko garraio publikoak erabili ezin dituzten pertsonak garraiatzeko prestatutako ibilgailuekin eginikoa. Oro har, atez ateko zerbitzuak dira, edo eskaera jakinei erantzuten dietenak.\nGaur egun, Arabako zerbitzua Gurutze Gorriaren bitartez ematen da, Arabako Foru Aldundiko Gizarte Zerbitzuek eta Gizarte Politiken Sailaren eta Espainiako Gurutze Gorriaren Arabako Batzarraren artean, garraio-zerbitzua garatzeko sinatutako lankidetza-hitzarmenean oinarrituta.\nPrintzipioz, Aiarako eremuak ostiraletan du esleituta zerbitzu hau, Artziniegarekin, Aiararekin, Laudiorekin eta Okondorekin batera. Garraioa esleitutako eguna ez den beste batean izan daiteke, baldin eta ez badu esleituta duen lekuak eskatu.\nHonako hauek eskatu dezakete zerbitzua:\nMugitzeko desgaitasunak dituzten pertsonak edo autonomia pertsonal nahikorik ez dutenak eta garraio publiko erregular ohikoak erabili ezin dituztenak, egunean zehar arreta-zerbitzu espezializatuetara joateko Administrazioaren zerbitzuekin eta/edo kontu pertsonalekin lotutako kontuetarako.\nHonako hauek aurkez dezakete eskabidea:\nHala badagokio, interesdunaren legezko ordezkaritza izendatua duenak.\nHala badagokio, interesdunaren egitatezko zaintza duenak.\nEz dago agiririk aurkeztu beharrik.\nAdierazitako epean erantzunik ez jasotzearen esanahia: ez dagokio.\nEgin beharreko joan-etorriari buruzko datuak bilduko dira.\nEskaera Gurutze Gorriak horretarako emandako fitxan jasoko da.\nFitxa hori Gurutze Gorriari bidaliko zaio, kudeatu dezan.\nGurutze Gorriak zerbitzua egin daitekeela egiaztatu ondoren, eskatzaileari abisatuko zaio noiz jasoko duten etxean joan-etorria egiteko.\nGurutze Gorriaren ibilgailuak garraio-zerbitzua gauzatuko du finkatutako egunean eta orduan.\nGarraioa doan erabili ahal izango da.\nBeharrezkoa denean, eskatzailea beste pertsona laguntzaile batekin joan ahal izango da ibilgailu egokituan.\nEz dira zerbitzu honetan sartzen Osakidetzak egin behar dituen osasun-lekualdatzeak.\nGarraioa aurrez eskatzea komeni da Oinarrizko Gizarte Zerbitzu honek eskabidea kudeatzeko denbora nahikoa izan dezan eta ondoren Gurutze Gorriak zerbitzuak antolatu ahal izan ditzan.


Ameztoi Identitate Sukaldaritza | ameztoi.com\nBetiko sukaldean landutako zaporeak eta euskal gastronomiko platerak zure etxeko mahaian.\nZergatik elikatu plater eder hauekin?\nZure elikadura hobetzen laguntzen dizugu, bizitza estilo osasuntsuago bat lortuz. Bota iezaiozu begirada bat gure kartari eta antolatu zuretzako egokia den menua.\nKoilararekin jateko platerak, haragiak, arrainak, hasierako platerak, postreak eta abar… aurkituko dituzu. Ah, eta baserriko esnearekin egiten ditugun kroketak!\nPlaterak zure etxean jasoko dituzu, egoera hoztuan eta mahaian aurkezteko prest.\n3,95€ + GEHITU\nGazta krema goxoa\n2,10€ + GEHITU\nArroza esnea 160g\n1,50€ + GEHITU\n1,55€ + GEHITU\nArroza esnea 300g\n2,35€ + GEHITU\n3,50€ + GEHITU\nGure kroketak, postreak, platerak eta abar egiteko baserriko esnea erabiltzen dugu. Baserritako esne gordina Ameztoira ekartzen dugu eta ondoren bertan pasteurizatzen dugu.\nOsagai naturalekin sukaldatzen dugu. Osagai bakoitzaren sukaldatze denborak errespetatuz, etxean sukaldatzen den bezala.\nKalitate altuko osagaiekin\nGure funtsa nagusiena da. Erabiltzen ditugun osagaien %ko 80a bertako hornitzaileei erosten diegu. Horretaz gain, osagaien propietateak mantentzeko teknologikoki aurreratuak dauden sukaldaritza tresnak erabiltzen ditugu.\nOsagai onak erabiltzen ditugun fundamentuzko sukaldea gara. Barazkiak, esnea eta bestelako lehengaiak gure inguruetako ekoizleetatik aukeratzen ditugu (lehengaien %80a Euskal Herrikoa). Izan ere, lehen mailako kalitatea bermatzeko benetan ezagutzen ditugun lehengaiekin bakarrik eskaini dezakegu.\nZapore tradizionala teknologia berritzailearekin. Punta-puntako teknologia erabiltzen dugu, gure sukaldatzeko era tradizionala osotasunean errespetatuz: zaporea, balio nutrizionala eta segurtasun sanitarioa mantenduz. Beti bezala sukaldatzen dugu, zure osasuna inoiz baino hobe zainduz.\nIzugarrizko itxura dutela? Gure kroketak Ameztoiko izarrak dira, eta hau ez da kasualitatea. Errezeta gure ama Pilik erakutsitako berdina da. Gainera, bexamela egiteko baserrietatik ekarritako esnea erabiltzen dugu, Ameztoien prozesatu eta pasteurizatzen duguna. Honela, zapore onena eta segurtasun maximoa eskaintzen dugu.\nGuk sukaldatzen dugu, zauden lekuan zuk gozatzeko. Etxera eramaten dizugu, zure ardura bakarra ongi jatea izan dadin. Horretaz gain, dendetara, supermerkatuetara, lantokietara eta abar ere eramaten dugu.\nPROBA ITZAZU GURE PLATERAK\nZein da Ameztoiko platerak probatu dituzten pertsonen iritzia?\nGuztioi gustatu zaizkigu eta segituan bukatu dira. Testutra fina eta krematsua, zaporez 10 bat. Errepikatzeko\nZaporez oso fina, bexamel bikainarekin. Nire umeak barazkiak gustora jateko oso egokia.\nLekaleak izugarri gustatzen zaizkit, baina txitxirioak ez zaizkit ongi ateratzen. Ameztoiko hauek aurkikuntza ederra izan dira. Ahoan desegin egiten dira. Oso goxoak!.\nArroz esnea | Natilak\nPostreak asko gustatu zaizkit, benetako esnearen zapore ederrarekin\nKoilara plater oso goxoa, etxean sukaldatutako plateraren zapore berdinarekin. Oso egokia 100% osagai begetalak jan nahi dituenarentzat\nGure etxean beti gustatu zaizkigu bakailuz betetako piperrak, eta Ameztoiko piper beteetako osagaietan kalitatea asko nabari da\nTxipiroiak bere tinta\nBai, niri bezala, txipiroiak garbitzea pereza ematen du. Txipiroi hauek gomendatzen ditut, ogia saltsan buztitzeaz ez naiz nekatzen!\nSupermerkatuan erosten dudan lasagna baina askoz hobea, zapore naturala eta arina\nZaporez oso fina, bexamel bikainarekin. Nire umeak barazkiak gustora jateko oso egokia\nLekaleak izugarri gustatzen zaizkit, baina txitxirioak ez zaizkit ongi ateratzen. Ameztoiko hauek aurkikuntza ederra izan dira. Ahoan desegin egiten dira. Oso goxoak!\nKoilara plater oso goxoa, etxean sukaldatutako plateraren zapore berdinarekin.\nBai, niri bezala, txipiroiak garbitzea pereza ematen du. Txipiroi hauek gomendatzen ditut, ogia saltsan buztitzeaz ez naiz nekatzen!”\nAste osoan zehar ongi jan nahi duzu?\nAmeztoik erraz jartzen dizu!\nDeskargatu doan Asteko menu antolatzailea eta ez ezazu galdu Ameztoiko berririk.\nNuestras croquetas de chipirón en su tinta son la\nCuando el lunes se complica y solo tienes una hora\nArroz con verduras: sano, completo y riquísimo.\n¿Ya estáis de vuelta de vacaciones o aún seguí\nHacer unas croquetas y que toda la casa huela a cr\nNosotros empezamos Septiembre listos para cocinar\nKremak eta zopak\nNola egin zure eskaria\n©2021 AMEZTOI Anaiak SL. Eskubide guztiak erreserbatuta\nElikagaien Kalitatearen eta Segurtasunaren politika


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" author_facet:"Letona Agirre, Begoña" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Fabrikazio-teknikak (Modulua)" topic_facet:"Soldadura eta galdaragintza (Heziketa Zikloa). Erdi maila" topic_facet:"Instalazioen irudikapen grafikoa (Modulua)" topic_facet:"Mekanizazioa (Heziketa Zikloa). Erdi maila"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Egilea: Letona Agirre, Begoña Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Fabrikazio-teknikak (Modulua) Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Instalazioen irudikapen grafikoa (Modulua) Proposatutako gaia: Mekanizazioa (Heziketa Zikloa). Erdi maila\n1 Ekipamendu eta instalazio termikoak (Modulua) 1 Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) 1 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila 1 Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) Instalazioen irudikapen grafikoa (Modulua) 1 Interpretazio grafikoa (Modulua) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Inauteria hartzeko prest dago Nafarroa, eta erritual magikoekin eta antzinako pertsonaiekin beteko ditu bere herriak - 26/01/2018\n2018ko urt. 26ko prentsa-oharra\nInauteria hartzeko prest dago Nafarroa, eta erritual magikoekin eta antzinako pertsonaiekin beteko ditu bere herriak\nNafarroako garai magikoenetako bat da Inauteria. Lurraldeko geografia luze-zabal osoan, dozenaka herrik antzinako erritoak hartzen dituzte berriz ere, beren kaleak magiaz, kolorez eta tradizioz beteta, eta beren ohitura errotuenak ezagutzeko aukera paregabea eskaintzen diote bisitariari.\nUrtarrileko azken asteburuan zenbait herrik aurrea hartzen diote Garizuma hasi aurretiko (otsailaren 14a) jai paganoari. Urtarrilaren 28an Sunbilla jai-giroan murgilduko da bere kaleetan barrena egingo den karroza-desfilearekin.\nUrtero bezala, urtarrileko laugarren igandean, paperezko xingolekin bildutako eta lumekin apaindutako beren kapiroteak jantziko dituzte Leitzako herritarrek, eta tunikak soinean dituztela eta aurpegia estalia dutela desfilatuko dute herrian barrena. Astelehena 29ra (egun nagusia) eta asteartea 30era luzatuko da jaia. Pirinioetan ere Iturengo eta Zubietako Zanpantzarrek Kultura Intereseko Ondasun bihurtu dituzte inauteri horiek. Bi herrietako auzotarrek Ioaldunen konpartsa bat osatzen dute, eta espiritu maltzurrak uxatzen saiatzen dira desfile ikusgarri bezain zaratatsu baten bitartez, urtez urte gero eta jende gehiago hurbiltzen delarik desfile hori ikustera. Ardi-larru handi batekin estalita, kolore biziko txano puntaduna buruan, bi joare handi, parpailadun azpiko gona, zapi koloretsuak lepoan eta zaldi-zurdaz egindako isipua eskutan dutela, Zubietako Ioaldundak Iturenerainoko desfilea egingo dute urtarrilaren 29an, astelehena, eta hurrengo egunean Zubietakoei bisita itzuliko diete Iturengoek.\nKoloreak eta antzinako pertsonaiak otsailean\nOtsailean desfile koloretsuak itzuli egingo dira zenbait herritara, hala nola Arantzara, non Mozorroak zuriz jantzita ibiltzen diren baserriz baserri, bizkarrean kolorezko borlak dituztelarik (osteguna hilaren 1a eta ostirala hilaren 2a). Lekunberrin, Aittezarkoren erreketa izango da nabarmentzekoa otsailaren 2an eta 3an, musika-bandak girotuta herrian egingo den errondaren ondoren. Lizarran, bertako Aldabika pertsonaiak ere Foru Plazan erreta bukatuko du, palokiak laguntzaile dituela herrian barrena erakutsia izan ondoren (larunbata 3a).\nOtsailaren 8tik 12ra bitarte Berako emakumeak gizon eta gizonak emakume bihurtuko dira artzaiz (artziak) eta inudez (iñudeak) janzteko. Lesakako auzotarrek ere beren inauteria (otsailaren 8tik 13ra bitarte) girotzen dute bi mozorro motarekin, Mairuak (emakumeak izaten dira, koloretako zerrendak zintzilik dituzten kapelak buruan jantzita) eta Goitarrak (zuriz jantzita, txapel eta jertse gorriak dituztela, kriskitinekin). Igande ilunabarrean, Zakuzaharrak –aurpegia estalita duten eta lastozko zakuak soinean jantzita dituztela dabiltzan gizonez osatutako taldea– kaleetan barrena ibiltzen dira jendearen atzetik puztutako maskuriak eskutan dituztela.\nJaiak ez du etenik izango Nafarroako Erriberan otsailaren 9tik 11ra bitarte. Tuteran Zipoteroek, burua estalita eta maskara baten babesa dutelarik, gozokiak banatzen dituzte Kapiroteekin batera. Cintruenigok ere inauteriko bere pertsonaiak ditu, Zarramuskeroak, eta mozorrotuta ez dagoen edonor zikintzen dute.\nNafarroako hiriburuak ere bat egingo du ospakizunarekin otsailaren 9tik 12ra bitarte. Iruñeak Mari Trapu maltzurra aterako du kalera, XII. mendean Nabarreriako burgua arpilatu eta suntsitu zuen frankoen buruzagia ordezkatzen duen panpina. Bere dorrean erreta amaitu zuen frankoen buruzagiak, eta horrelaxe bukatzen du pertsonaia horrek ere garai hura gogora ekarriz.\nNafarroako inauteri ospetsuenen artean Lantzekoak nabarmentzen dira, Kultura Intereseko Ondasun deklaratutakoak; Miel Otxin dute protagonista, hiru metroko eta kolore biziekin jantzitako panpina, zeina harrapatu, epaitu eta herriko jendeak erre egingo duen (otsailaren 11tik 13ra bitarte). Desfilean, Ziripot, iratzez eta belarrez betetako zakuekin egindako gizon on-puska eta lodikotea, jazarri egiten du Zaldikok, hura lurrera bota arte behin eta berriz erasoko duen zaldi basatiak. Arotzek, aldiz, mailuak eta kurrikak eramaten dituzte, eta Zadikoren atzetik doaz korrika, hura ferratzeko. Bisitariak ere ezin dira lasai egon, ezen Txatxoak, animalia-larruekin jantzita eta makila eta erratzekin armatuta, oihuka dabiltza bertaratutako guztiak zirikatzen dituzten bitartean.\nNafarroako Turismo Intereseko Jai deklaratutakoa, Altsasuko Inauteriak ere (otsailaren 11, 13a eta 17a) baditu bere pertsonaiak, Momotxorroak; herrian barrena ibiltzen dira adarrekin, odolez zikindutako maindire zuri batekin jantzita eta indartsu orro eginez, parean jartzen zaien edonor ikaratuz. Tafallak otsaileko azken asteburura arte itxarongo du (otsailaren 23tik 25era bitarte) bere kaleak festan murgiltzeko. Igandea da egun garrantzitsuena, desfile handi, oso ikusgarri, herrikoi eta jendetsu batekin.\n30 herrik baino gehiagok ospatzen dute Inauteria hemen kontsulta dezakezun programa zabal batekin. Benetakotasunak, errotutako ohiturek eta nafarren inplikazioak Nafarroako ondare immaterialaren zati garrantzitsu bihurtzen dituzte inauteriak, ekarpen handia eginez Foru Komunitateak turismo-helmuga gisa duen erakargarritasunari.


Vicrilak lantegia modernizatu du, beirazko kopen soldatzaile batekin – Ekonomiaren KZ\nVicrilak, beirazko edalontziak eta kopak egiten dituen nazioarteko enpresak, Lamiakoko planta –1890ean sortua– modernizatzeko, kopak soldatzeko makina berri bat sartu du bere ekoizpenean. Soldatzaile horren funtzioa koparen oina eta edalontzia modu automatizatuan lotzea da, eta lantegian bertan prest jarri ondoren, 2021ean jarriko da martxan.\nHorrela, makina berri hori beste pieza berri batzuekin osatuko da, eta, batera, kopa lerro berri bat osatuko dute. Sektoreko puntakoena den OCMI enpresa italiarrak garatu du berrogei tonako pisua duen soldatzailea, Vicrilaren teknikari adituekin batera.\nHala, soldadura-makineria abian jarrita, Vicrila konpainiak 2018-2022 Plan Estrategikoan hitzartutako inbertsioak gauzatzen jarraitzen du, eta 17 milioi eurora iritsiko dira bost urtean.\n2018-2022 Plan Estrategikoa\nVicrilaren 2018-2022 Plan Estrategikoan, besteak beste, honako helburu hauek ezarri ziren: bost urteko epean, konpainiak segmentu komertzialetan duen posizioa “indartzea”, eta urtean 50 milioi euroko fakturazioa lortzea, 2018ko ekitaldiko salmenten 23,3 milioiak bikoiztuta.\nGainera, nazioarteko merkatu berriak bilatzeaz eta egungoak indartzeaz gain, Vicrila hobekuntza teknologiko garrantzitsuak ezartzeko prozesuan dago, plantaren automatizazioan aurrera eginez, prozesuei balio erantsi handiagoa emateko, haien eskaintza dibertsifikatzeko eta ekoizpena handitzeko helburuarekin.\n← EAEko eraikuntza sektorea % 8,6 igo da 2019ko laugarren hiruhilekoan\nCIC EnergiGUNEk ThermLab sortu du, kudeaketa termikoko soluzioak emateko →


Irailaren 15ean ospatuko den 12. Usurbil Baxurde Krossean izena emateko epea zabalik | Usurbildarrak aurrera\n← Irailetik aurrera Usurbilgo zenbait udal zerbitzu ohiko ordutegira itzuliko dira\nIgandean Kontxako banderaren bigarren jardunaldian usurbildarrak arraunean arituko dira →\nIrailaren 15ean ospatuko den 12. Usurbil Baxurde Krossean izena emateko epea zabalik\nBaxurde Txiki U.T.T.-k antolatuta, irailaren 15ean (igandea) 12. Baxurde Krossa ospatuko da Usurbilen, 10:30etatik aurrera. Lasterketa honetan parte hartzeko aurrez izena eman behar da, irailaren 14 arte (larunbata) eta 12€ ordaindu beharko da. Bi leku hauetan eman daiteke izena: Usurbilgo Oiardo Kiroldegian edo Kronoak.com atarian. Helduen lasterketaren ondoren umeem krosa egingo da (doan).\nAurten distantzia bakarra antolatu da eta ibilbideak 10,75 kilometro izango du. Herriko kaxkoa eta baserri bideetatik igarotzen da froga eta gehienean laua izango da, aldapa batzuk medio eta asfalto, hormigoi edo arri-txintxarreko bideen artean igaroko da. Irteera eta helmuga herriko frontoian izango da.\nDutxak eta kontsignak\nDutxak: Oiardo Udal Kiroldegian (Gernika ibilibidea) 9 zenbakian dutxak izango dira.\nKontsignak: Erropa uzteko leku bat izango da lasterketaren irteeratik gertu, frontoian, Mikel Laboa plazaren ondoan.\nDortsala eta txipa lasterketa egunean bertan banatuko dira frontoian, Mikel Laboa plazaren ondoan, goizeko 09:00tatik aurrera. Internetez gain Oiardo kiroldegian ere izena eman daiteke hartarako jarriko diren inprimakiak beteaz. Larunbata, irailak 14 izango da apuntatzeko azken eguna.\nKentuenen bazkaria 2 lagunentzat.\nPatrin bazkaria 2 lagunentzat.\nArtzabalen bazkaria 2 lagunentzat.\nLaukoteko 2 tarta.\nMarijen erropa erosteko 50€ko bi bale.\n12:00etan irteera bateratu bat egingo da Benjamin (2010/2011, 8-9 urte) eta Alebin (2008/2009, 10-11 urte) kategoriko umeentzat eta 600 metroko zirkuitu bati bira bat emango diote, lehen erdia antolakuntzagatik bideratua izanez eta bigarren erdia beraien erritmora joaten utziko zaie, beti antolakuntzaren begiradapean.\n12:10etan irteera bateratu bat egingo da Infantil (2006/2007, 12-13 urte) eta Kadete (2004/2005, 14-15 urte) kategoriko umeentzat eta 1000 metroko zirkuitu bati bira bat emango diote eta beraien erritmora joaten utziko zaie hasieratik, beti antolakuntzaren begiradapean.\nPrebenjaminen artean ere urtero bezala, 200m-ko lasterketa bat antolatuko da, denbora guztian antolakuntzagatik bideratua izanez. Adin hontako umeak, egunean bertan apuntatu ahalko dira probara.


INNOKUPELA: sagardotegi, oilo eihera eta upategietako kupelak/deposituak monitorizatzeko berrikuntza teknologikoa, produktuaren trazabilitatearen kanpo garantia moduan ziurtagiria lortzeko - HAZI. Landa, Itsasertz eta Elikagaien Sustapenta. Desarrollo Rural, Litoral y Alimentario\nHasiera | Proiektuak HAZI | Zerbitzuak prozedura teknologikoetan | INNOKUPELA: sagardotegi, oilo eihera eta upategietako kupelak/deposituak monitorizatzeko berrikuntza teknologikoa, produktuaren trazabilitatearen kanpo garantia moduan ziurtagiria lortzeko\nINNOKUPELA: sagardotegi, oilo eihera eta upategietako kupelak/deposituak monitorizatzeko berrikuntza teknologikoa, produktuaren trazabilitatearen kanpo garantia moduan ziurtagiria lortzeko\nESAFE (Euskadiko Sagardogileen Federazioa) eta honen bidez:\nEusko Label duen Olio Oliba Birjin Estrako Batzorde profesionala, eta honen bidez:\nOingo Trujal-Almazara de la R.A.\nMoretako Trujal Cooperativo La Equidad\nLoli Casado, oliba produktorea eta ardo upategia duena Arabako Errioxan\nSistema teknologiko berritzaileak eta bideragarriak identifikatu nahi ditu prozedurak monitorizatzeko balio dezaketenak. Horiek ardo eta sagardo upategietan (edo upategien artean) eta olio eiheretan gertatzen dira eta produktua ziurtatzeko prozesuetan eragiten dute.\nInnokupela proiektuan, sistema teknologiko berritzaileak eta bideragarri posibleak ikertzen dira, deposituen artean produktuaren mugimenduen prozesu horiek monitorizatzeko. Merkatuan dauden eta jada sektore teknifikatuago batzuetan erabiltzen ari diren dispositibo eta prozesuak bilatu, hautatu eta testatzen ari dira, merkatuaren eta operadoreen eta beraien kupela/deposituen establezimenduen egoeraren diagnostikoa egin eta gero.\nNeurketan oinarritutako sistemak analizatzen ari dira, beste parametro batzuen artean, kupela/deposituen mailarena denboran zehar, aurrez zehaztutako tarteetan, eta maila hori biltegiko plataformari jakinarazten zaio; bertan, erregistratu egiten da, egondako aldaketen ebidentzia eta zein unetan egin diren jasotzeko. Maila neurtzeko probatu diren sistemek ultrasoinuek eta uhin elektromagnetikoak erabiltzen dituzte, kupela/deposituen goialdean jarritako gailu batzuen bitartez, eta presio hidrostatikoa erabiltzen dute, behealdean jarritako gailu batzuen bitartez.\nBiltegiratzeko erabilitako plataformek datuak gordetzen dituzte establezimenduan bertan, SD txartelen eta web bidez, eta informazioa denbora errealean jasotzen da, gailuetan dauden komunikazio antenak erabiliz. Probatutako sistemekin erregistratutako neurketen analisia inplikaturiko operadoreek egindako trazabilitatearen erregistro idatziekin konparatuta egiten da.\n500 litrorekin betetako gordailu baten erregistroa (10%), hurrengo egunean ateratzen direnak eta gordailuaren barruan dagonen tenperatura.\nEmaitza onargarria da, kupela/deposituen mailan aldaketak gertatzen direnean identifikatu daitezkeelako, baita denbora errealean ere, produktua gordetzeko plataforma web bada. Konpondu beharreko alderdirik konplexuenak dira sentsoreen eta biltegiratzeko plataformaren arteko komunikazioa, kasu batzuetan ez delako fidagarria, eta noizean behingo komunikazioak, kupela/deposituetako produktuaren mugimendu errealei buruzkoak ez direnean.\nGainera, dispositibo horietan beste sentsore batzuk jar daitezke, produktuaren gaineko beste parametro batzuk emateko, zeinak interesgarriak izan daitezkeen proiektuan parte hartzen duten sektoreetako operadoreentzat. Kasu horretan, batzuetan tenperaturaren neurgailu bat ere jarri da, irudian ikus daitekeenez.\ninnokupela, sagardoa, berrikuntza


Ikusi-Makusi • ZUZEU\nAsko maite dut argazki hau. MA lagunak igorri zidan, duela bi mende edo.\n1929garren urtekoa da. Kontua da, ordea, bi gizonkote horiek nortzuk ote diren eta non dagoen argazki hau aterata. Horixe da hemen proposatzen dudan jolasa.\n1- Nortzuk dira bi horiek?\n2- Zein leku zehatzetan dago eginda argazkia?\nBigarren galdera ez da hain zaila, badira gauza nabariak argazkiaren lekua zein den erakusten dutenak, eta apur bat laguntzeko, Euskal Herrian dela aurreratuko dut.\nBi gizonen izena asmatzea, ostera, ez da hain erraza, nahiz eta biak oso-oso ezagunak izan euren lanean eta zeuretzat ere haien izena oso entzundakoa izan. Laguntza txiki bat honetarako ere: argazki originala Pariseko Pompidou Museoan gordetzen da.\nEta bi galderak erantzuten dituenarentzat, badut sari bat: hirugarren galdera bat. Horretarako, baina, lehenengo biak asmatu behar.\n7 pentsamendu “Ikusi-Makusi”-ri buruz\nAndikosolo 2006-10-03 16:47\nIduri du Hendaiako hondartza dela, atzean bi haitz horiek baitira. Nor ote diren, aldiz, ez da hain erretxa. Charles Chaplin eta Groucho Marx ote diren…\nkonatxe 2006-10-03 18:58\nAsmatu duzu lekua, Hendaia baita. Ez, ordea, nortzuk diren. Dena dela, esanda dago, begiratu apur bat gorago dagoen GUTAZ ARITU DIRA izenekoa. Esnearen ontzia bota zuten lagun horiek, ontzia beteta egon baino lehenago. Jolasa ere zail dago hemen, batzuetan.\nEskerrik asko parte hartzeagatik, hala ere.\nAndikosolo 2006-10-04 08:49\nZonbat maite dugun gure jakituria lau haizeetarat erakustea! Zail da jostatzea, beti izaten da baten bat baloia zulatzeko prest, gailentze aldera. Atera ditezela baloi gehiago, otoi.\nJules 2006-11-27 18:30\nHendaian ateratako argazki horretan agertzen direnak Antoine Saint Exupery eta… Dios! Ezin dut gogoratu… Printze Txikia agian…\nArkitektoen aulkiak - denetik - borthuzai 2007-01-15 20:34\n[…] Arkitektoen aulkiak Ez naiz ni moda jarraitzen duen horietako bat. Erropetan diru gutxi gastatzen dut, prakak erosten 5 minutu baino gehiago ez dut luzatzen (betiko levisak betiko neurrian), eta nikietan ere antzeko pareko. Ez dakit, modak jarraitzeak eta abarrek estresatu egiten naute, beti dator zerbait berria… ez dakit, ez da nire prioritateetako bat, nahiago dut denbora beste zerbaitetan pasa (ezertxo ere ez egiten bada ere, dena esan behar bada :-). Halere bada nere barnean aitortu behar dizuedan halako “kontraesan” bat: Dekorazioaren munduak erakartzen nau (bai, bai, nire etxea ikusi duen edonor harrituko bada ere:-). Dekorazioaren historia, korronte desberdinak… ezagutzea gustatzen zait, arkitekturaren, artearen historiarekin erlazioa duelako… (Kandinsky, Klee, Gropius, Mies van der Rohe… irakasle eta zuzendari izan zituen BAUHAUS eskola alemaniarra adibide argiena delarik).Eta etxe baten dekorazioan dauden milaka objektuetatik bat aukeratu behar banuke, objekturen batetan zehazteko eskatuko balidate, (eta tituloa irakurri baldin badezute asmatuko dezutenez) aulkien historia aukeratuko nuke. A ze pijada baietz? Baina beno, horrelakoxe gauzak ditu ba hommo sapiensak. Aulkien diseinuaren historia oso interesgarria dela iruditzen zait. Garai desberdinetan zehar gizakiak duen oinarrizko beharretakoa den esertzeari nola erantzun dion jakitea guay dago, zer nahi duzute esatea ba!Baina noski, milaka miloi diseinu desberdin daude eta ez da blog hau guztiak batzeko tokirik egokiena (eta egiten ere ez nuke jakingo noski), eta horregaitik zenbait arkitektoen diseinu batzuk soilik ekarri ditut. Izan ere, dirudienez, arkitektoen artean ohiko lana da beraien eraikuntza eta etxeekin bat etorriko diren aulkiak diseinatzea, edo besterik gabe, erronka bezala esertzeko behar horri erantzun desberdin bat ematen saiatzea.Lehenengo hau Gaudi-rena da: (antzematen du forma organikoetan…)Hau berriz Arts & Crafts-eko Charles Rennie Mackintosh-ena da:Eta hauek Frak Lloyd Wright handiarenak:Hauek De Stijl taldeko Gerrit Rietveld-enak dira (Mondrianen margoak aulki eran):Marcel Breuer-en Wassilly aulkia (Kandinskiren omenez). Altzairuzko tuboak erabiltzen lehena izan zen:Ludwig Mies van der Rohe (“Barcelona” izena duten hauek ezagutuko dituzute ezta? iragarki eta filme pilo batetan agertzen dira):Le Corbusier-en hau ere oso ezaguna da:Alvar Aalto Suediarrarena da ondorengoa. Egurrari forma ematen lehenegoetarikoa:Charles eta Ray Eames senar emazteenak ere sobera ezagunak:Eta azken hau kartoi xaflez egina Frank Gehry-rena:Guay dago! […]\nkonatxe 2007-01-15 21:24\nGauza arraroak gertatzen dira blogetan, baina sekula halakorik! “Arkitektoen aulkiak” idatzi dituen borthuzai izeneko horrek, galduta behar du ibili.\nborthuzai 2007-01-20 16:24\nBlogosfera txikia, baina xelebrea dela bai gurea!\nDiseinuzko aulkien inguruan idatziriko post batetan ipini nuen esteka hau, XX. mendeko aulkirik ederreenetakoak Bauhaus diseinu industrial eskolaren inguruan sorturikoak direlako, eta Kandinski eta Klee (Walter Gropius, Mies van der Rohe eta beste hainbatekin batera) bertako irakasle izan zirelako. Besterik gabe. (Post-eko irudiak ikusi ez badituzu normala da pixka bat nahastuta ibiltzea 😉 Egia esan ez nekien ondoren nire testua automatikoki hemen agertuko zenik… kontu hauetan hasiberria naiz… eta orain hau topatu dudanea… “Ups! Oaiñe in dek earra!” pentsatu dut.\nBeraz, barkatu nahasmen guzti hau.


"Gero eta zailagoa dugu deskonektatzea"\n2019ko azaroaren 13a, asteazkena | Ordua Euskal Herrian 03:03:43\nBarakaldokoa naiz eta daukat HTC Hero Android bat.\nJoxe RojasIÃ±igo Azkona\nMeeek! Aspalditxo saldu nuen eBayn Samsung Galaxy S bat erosteko, hori ere Androidekin. Hurrengorako hobeto dokumentatu, e?\nTira, berdin dio; seguru elkarrizketa hau ateratzerako beste maxina bat izango duzula.\nBizio garestia da eta aurrekontuak ez du ematen... Eta hain azkar ateratzen dituzte maxina berriak non sarritan pista galtzen dudan. Komeni da arnasa apur bat hartzea batetik bestera.\nIzan ere, oinarri-oinarrizko beharrizanak asetzeko baitira teknologia berriak.\nZaila da oreka non den jakitea. Telefono aurreratu batek uneoro konektatuta egoteko aukera ematea handia da gauza batzuetarako; baina morrontzak ere badakartza.\nGero eta zailagoa dugu guztiz deskonektatzea, bereiztea noiz zauden lanean eta noiz ez; gero eta menpekotasun handiagoa dugu telefonia hornitzaileekiko...\nGuk erosi baino, saltzen ez ote dizkiguten...\nZalantzarik gabe! Horrelako gailuek oso marketin makinaria indartsua dute, eta kontuz ibili ezean sinetsarazi dizute ez zarela inor halako edo halako trastea erosten ez baduzu.\nErostea da gauza bat; beste bat erabiltzea.\nBai. Marketin makinariok modak sortu dituzte. Sarritan amorratzen naiz ikustean zenbat jendek erosi duen sekulako trastea –eta sekulako datu-tarifa–, funtzioen erdiak sekula ulertuko ez baditu ere.\nBaina teknologia berriak oso ondo daude, ondo dauden bitartean, noski.\nGutako zenbat sentitu da guztiz ezdeusa argindarrik gabe geratzean? Eta alderantziz, zenbatek pasatu dugu sekulako tartea ez dakit zer okurrentzia Twitter bidez jarraitzen?\nAdos: izateko, sare sozial birtualetan behar dugula egon.\nEz da derrigorra. Duela oso gutxira arte primeran bizi izan gara horiek gabe. Baina sare birtual horietan oso aukera politak sortzen dira.\nInternauta euskaldunik sexyena hautatzekoa, esaterako.\nAdibide tonto, baina argia: batek harrikada izan, beste bati gustatu, hirugarrenak erronka bota eta, konturatzerako, 50 lagun gala moduko batean. Eta adibide praktikoagoak ere badira: greba orokorren jarraipena, adibidez.\nHara zer dakarren teknopatiak; batzuk gutxiagogatik daude eroetxean.\nBakoitza bere frikiak bizi du. Inguruan baditut zortzi orduko lanaldia Gozategiren disko berbera entzuten pasa dezaketenak edota euskal hiztun tipologiez mintzo emozionatzen direnak. Zoroetxe erraldoi batean bizi gara!


XX. mendetik gaur arte - miñoiak - web.araba.eus\nXX. mendetik gaur arte - miñoiak\n1940an Kidegoaren Araudiak hiru atal bereizi zituen miñoietan. Lehena zerbitzu orokorrez eta diru bilketaz arduratuko zen; bigarrenak errepideen kontserbazioa izango zuen eginkizun nagusi, eta hirugarrenak mendien zaintza. Guztira, 1949an miñoiak berrehunetik gora ziren.\nHurrengo urteetan kidegoaren zereginak gutxi-asko berberak izan baziren ere, 1963an, probintziako arielak desagertzean, itxi ziren lurraldean zehar zerga horien bilketarako zeuden tokiak, eta zerbitzu horretako miñoiak errepideko zaintza eta laguntza lanetara aldatu zituzten, azken kasu horretan Guardia Zibilaren laguntzaile jarduteko.\n- 1940an, Kidegoaren Araudiak hiru atal bereizi zituen miñoietan.\n- 1949an, miñoiak berrehunetik gora ziren.\n- 1963an, itxi egin ziren arielen bilketarako lurraldean zehar zeuden tokiak, eta zerbitzu horretako miñoiak errepideko zaintza eta laguntza lanetara aldatu zituzten.\n- 1974an, miñoien burutzan armadatik etorritako buruorde bat egongo zen.\n- Egun, Miñoien Kidegoa Ertzaintzako atal bat da.


Konektatzen den bakarra ez zarenean\nIrudikatu aplikazio jakin bat deskargatu nahi duzula, baina mugikorrean nahikoa datu izan ez. Ez da ezer gertatzen... Ondo-ondoan, hain justu, badago "WIFIA DOAN" afixa tipikoa eskegita duen taberna bat. Primeran! Han konektatuz gero, hain beharrezko duzun aplikazio hori deskargatzeko modua izango duzu.\nBaina... zer gertatuko litzateke wifi hori zuk uste bezain segurua ez balitz?\nAskotan konektatzen gara tankera horretako wifiekin, gauza bera egiten duten bakarrak ez garela kontuan hartu gabe. Wifia behar bezala konfiguraturik ez badago, ezagutza jakin batzuk dituen edonork sare horretan garraiatzen den trafiko guztia bidean atzeman eta nahierara bidera dezake. Hau da, nahiz eta zuk orri jakin batera sartzen ari zarela uste izan, itxura berdintsua duen baina erasotzaile batek eraldatutako beste batean egon zintezke. Zertarako?\nTrikimailu honen bitartez, tentuz gordetzeko moduko datuak eskura ditzakete erasotzaileek, esate baterako, pasahitzak eta bankuko datuak (orrien eta egiten diren eragiketen arabera), eta baita wifi horretara konektatu diren gailuak infektatu ere.\nHorregatik da hain garrantzitsua era honetako wifiekin modu seguruan konektatzen jakin dezazun. Oraintxe zehaztuko dizugu hori nola egin.


Elantxobeko Udala - ELANTXOBEKO UDALAK HERRIKO KUDEAKETA GARDENAGAZ AURRERA EGITEKO FUNTSEZKO GAIAK BERRETSI DAUZ OSOKO BILKURAN, IRISGARRITASUNA ETA 2016KO AURREKONTUA HOIEN ARTEAN\nELANTXOBEKO UDALAK HERRIKO KUDEAKETA GARDENAGAZ AURRERA EGITEKO FUNTSEZKO GAIAK BERRETSI DAUZ OSOKO BILKURAN, IRISGARRITASUNA ETA 2016KO AURREKONTUA HOIEN ARTEAN\nElantxobeko Udalak, udal kudeaketan gardentasuna eta zaletasunaren alde eginez, herrirako garrantzi handiko gaiak berretsi dauz azaroko Osoko Bilkuran. Sarbideen kontrolaren erabilera araudiaren behin-betiko onarpena, herritarren irisgarritasuna hobetzeko, eta 2016ko udal aurrekontuaren hasierako onarpena, gai nagusietako bi izan dira.\nElantxobeko Udalak herriko garapen orokorrean aurrera egiteko pausu barriak emon dauz. 2016ko udal aurrekontuaren ahasierako onarpena kudeaketarako funtsezko elementua da, honegaz gobernu taldeak udaleko diru-kutxa ordenatu dau eta Elantxoben etorkizuna erakitzeko proiektuen oinarriak ezarri dauz, hauteskunde progaman planteatuako ildoak jarraituz. 2016ko udal aurrekontua 471.382€koa da, %11 igoz aurreko urtekoagaz konparatuta. Bertan, inbertsioetarako 51.304€ko partida gordez. Nobedadeen artean, ordenantza fiskalen aldaketak daude, herritarren etxeko ekonomiaren alde eta herrian enpresa ekimen barrien sorreraren alde egiteko.\nHerria berpizteko egiten duen apostuari lotuta, neurri eta pizgarriak proposatzen dauz. Hauen artean: zerga eta obra-lizentzien tasen %50 itzulketa eta O.H.Z kasuan %25ekoa, lehenengoko 5 urteetan, udalerrian finkatzen diren zerbitzu edota industria-aktibitate lizentzia barriei eta abandonu edota mantenu faltan dauden eraikin pribatuetan estalki eta fatxada berriztapenak gauzatzeko obra-lizentzietan, beti oinezko zein hirugarren bari arrisku egoera baten jartzea ondorio badu; bestalde, zerga eta obra-lizentzien tasen % 25 itzulketa eta O.H.Z kasuan %25ekoa planteatzen da, lehehengoko 5 urteetan, unean altan emanda daukaten zerbitzuek eta industria-aktibitateen lizentziekin gauzatzen diren obretan.\nZentzu honetan, negozio barriak ezartzeari lagundu eta herriko instalazio ezberdinen kontratuak erregulatzeko orain gutxi onartu dan mozioaren aurrean ekimen pribatuak izan duen erantzun arina nabaria izan da. Antzinako Arrantzaleen kofradian udaleko industri-lurzoruaren eskaintzari esker, elektrizitate negozio barri bat Elantxoben jartzea lortu da eta herriak irisgarritasuna irabaziko dau, herriko farmaziaren zerbitzua lekuz aldatuko delako, gaur egungo kokapena baino askoz be irirsgarriagoa den portuko zona honetara pasatuz.\nAurreikuspenen artean be, garraio pribatuei ( txangoak, turismoa...) autobusen plataformari buelta emotearen zerbitzuagatik kobratzea dago, 10€ laneguetan eta 20€ jai egunetan. IZan be, udal langilea bertan egon behar da horretarako.\nHerritik herriko bizi sozio-kulturala eta kirolekoa sustatzea, gobernu taldearen beste apostuetako bat da. Horretarako, ezinezkoa ikusten dau orden bat ezarri eta betetaraztea. Horregatik, emondako diru-laguntzen kontrolarako dokumentuak normalizatzeko helburuagaz, kultura eta kirol ekintzentzako diru-laguntzak erregulatzeko ordenantza fiskalak moldatu dira. “Elantxobeko Udaletik herriko talde kulturalak eta kirolekoei geure babesa azpimarratu gura dogu, herria berpizteko agente klabeak baitira. Baina diru-laguntzen erabilpen zuzena bermatzea be beharrezkoa ikusten dogu, herriaren eta herritar guztion onurarako. Ordenantza egoki batzuk ezartzeko, guztion partaidetzagaz, beste herri batzuetan garatutako adibideak ikertu egin doguz eta oposizioari be hauek aztertzeari gonbidatu deutsagu. Azken dokumentua hausnarketa prozesu sakon baten emaitza da", azaltzen dau Janire Olagibelek, Elantxobeko Udalaren bozeramaileak.\nSarbideen kontrolaren Araudia: irisgarritasun hobegoa elantxobetarrontzako.\nHerritarren bizi-kalitatearen aldeko beste kudeaketa garrantzitsu bat, batez be, orografia konpliatua duen herri honetan, herriko erdigunearen sarbideen kontrolaren araudia aho batez behi-betiko onarpena izan da. Bereziki, Eliza barri, San Nikolas eta Portu Kalea plazetan, Kale Nagusia eta Portukalen, eta Bermokiz auzoan. Araudia zenbait modofikazioekaz onartu da, hauek honakoak izan dira: ekaina, uztaila etaabuztuan guztiz debekatuta dago "Gune Urdineko" guneetan aparkatzea, auzokoen kotxeak izan ezik ( urteko baimeneko pegatina emongo da/ herrian garatzen dabeen aktibitate lizentziadunak barne); Bermokiz/kanposantua eta Portu Kalean aparkatzea debekatuta dago urte guztian zehar, baimen berezia ez badute; baimenduta puntualki aparkatzea, etxerako zamalanak egiteko gehienez bi ordu; eta San Nikolas eta Portu Kalea plazetan aparkatzea debekatuta dago, zamalanak egiteko gehienez 30 minutu udalaren baimen berezia ez badago.


ALKOHOLA – Kolokon – La forma joven de entender el sexo, las drogas y el rock and roll\nKalimotxoa, garagardoa, whiskia, kopatxoa, ron, kubata, tekila, likorea… Horiek guztiak alkoholdun edariak dira.\nAlkoholdun edariak egiteko bi prozesu kimiko desberdin erabil daiteke: hartzidura (ardoa, garagardoa, sagardoa…) edo destilazioa (whiskia, tekila, koñak, gin, ron…).\nProzesu bi horien emaitzak desberdinak dira, alkoholaren kontzentrazio maila desberdinak lortzen direlako; horrela, bada, hartzidurazko edariek alkohol graduazio txikiagoa dute destilaziozkoek baino.\nEdan ezazu nahi duzulako; ez, ordea, bikain izateko, mundialago edo nagusiago agertzeko, enrollatuago, luzeago edo ederrago. Alkoholak miraririk ez du egiten! Sekula ez edan ezkutuka. Egizu zeure gustuko jendearekin batera. Eta giro ona izan dezazuen!\nErrespeta ezazu edan nahi ez duen laguna.\nAutoa hobe garajean. Hartu taxi bat, busa edo trena. Ez igo auto batera, gidaria txurrut eginda baldin badago. Sar iezaiozu buruan autoa edan gabeko bati utzi behar diola.\nBaten batekin oheratuz gero, pentsa ezazu gogoko duzun edo ez, agian gero damutuko zaizu-eta.\nJAKIN BEHARKO ZENUKE…\nSexua. Neskei gehiago eragiten die alkoholak, mutilei baino. Ez da sexismo kontua, metabolismo kontua baizik.\nBAINA, PILO BAT EDANEZ GERO…\nOldarkor jokatuko duzu eta gatazketan sartuko zara buru-belarri.\nTriste bazabiltza, agian negarrez hasiko zara eta askoz txartoago sentitu.\nEz jokatu “boteretsu”, ez ohean, ez eta ohetik kanpo ere. Lasai, motel! Zakila ez zaizu tentetzen, baina ez da zure errua, alkoholarena baizik.\nAlkoholak sexu grina pizten die mutilei, baina zaildu egiten die, aldi berean zakila tentetzea eta penetrazioa egin ahal izatea. Orgasmoa gerorratu ere egiten du. Neskei, berriz, zaildu egiten die bagina lubrikatzea eta hori oztopoa da orgasmorako.\nBiharamunean, biharamuna, ajea, kriston buruko mina, goragalea, botaka egiteko gogoa, sabeldura, giharretako mina izango duzu.\nHitz totelka ibiliko zara, lerde jario hasiko zaizu.\nLagunei jaia izorratuko diezu eta gaua familiakideei.\nAzala hondatu egingo zaizu, mozkor baten ostean.\nAlkoholarekin batera porroak errez gero, odol presioa behera egingo zaizu bat-batean.\nPiloa edanez gero denbora luzean, agian arazo fisiko eta psikiko sendaezinak izango dituzu; gainera, alkoholaren mendera eroriko zara.\nBide Segurtasunari buruzko Legeak debekatu egiten digu motoredun ibilgailuak gidatzea, baldin eta odol litroko 0,5 gramo alkohol baino gehiago badugu. Eta profesionalak edo gidatzeko baimena atera berriak bagara, gehienez 0,3 gramo alkohol eduki dezakegu odolean. Putz egiteko frogan ez da onartzen 2,5 gramotik gora litroko.\nAlkohol gehiago edukiz gero, lege haustea edo delitua egiten duzu, aurreikus daitezkeen ondorioen arabera. Alkohol gutxiago edukiz gero, baina alkohola edan duzulako itxura baduzu, zigorra ezar diezazukete berdin-berdin.\nDelitua da alkohol froga egiteari ukatzea. Ez dizut gomendatzen, bada, uko egitea.\nMozkortuta zabiltzala, motor edo auto istripua izanez gero, nahiz eta zure erruagatik ez izan, baliteke aseguruak ezeren ardurarik ez hartzea. Gainera, araua hautsiko duzu edo delitua egin.\nMozkortuta gidatzen baduzu, zeure buruaz gain, beste lagun batzuk ere izorra ditzakezu betiko.\nGauez edaten ibili bazara eta, zintzo-zintzo, taxia hartzen baduzu etxera joateko, edo alkoholik hartu ez duen lagun batek eraman bazaitu, kontuz biharamun goizean! Oraindik ere emaitza positiboa egin dezakezu-eta alkoholemia kontrol batean.\nHONA HEMEN ALKOHOLAREN ONDORIOAK…\nAPUR BAT EDANDA…\nUste ohi dugu hobeto pasatzen dugula, arazorik ez dugula.\nDiskotekako izar nagusia zarela ere pentsatuko duzu.\nZeure buruaz seguru sentituko zara, nahiz eta egiaz betikoa izan.\nErraz egingo duzu barre eta hitz egiteko gogo izugarria izango duzu.\nIngurukoak, etsaiak ere bai, oso atsegin eta maitagarri izango zaizkizu, maitagarriegi agian.\nSentituko duzu ahalmen handiagoa duzula ingurukoak maitatzeko.\nOso ziur sentituko zara zeure buruaz: ez zara konturatuko erreflexuak galtzen ari zarela.\nZaila da mozkor puntutxo horri eustea. Agian ez dago zertan edan gehiago.\nZeure buruaren kontrola galduko duzu agian.\nMOZKORRA NABARMEN DUZULA…\nTengas la boca pastosa y dificultad para pronunciar determinadas palabras y lentitud para actuar.\nGeldo-geldo eta dorpe-dorpe egingo duzu dantza.\nTrebezia apur bat eskatzen duen guztia (ate bat giltzaz ireki, kasu) nekez egingo duzu.\nAstun jardungo duzu ingurukoekin, jasanezina.\nOrekari ozta-ozta eutsiko diozu; agian lurrera eroriko zara.\nGoragalea izango duzu eta baliteke halaber botaka hastea.\nLaino ikusiko duzu.\nOldarkor eta bortitz jokatuko duzu.\nErreflexuak galduko dituzu erabat.\nArriskuak txikiagoak irudituko zaizkizu.\nMozkortuta egindakoa damutuko zaizu, ziur, biharamunean.\nJaia izorratuko diezu adiskideei.\nKOMA ETILIKORA IRITSITA…\nKonortea galduko duzu; ez duzu jakingo ez non ez noiz zauden.\nEzin izango duzu zutik iraun.\nOdol presioa behera egingo zaizu.\nBaliteke bihotz eta arnas gelditzea jasatea.\nHorrek esan nahi du balitekeela hiltzea. Eta hori ez da barre egiteko modukoa.\nETA BIHARAMUNEAN DAMUTUKO ZAIZU GARAIZ GELDITU EZ IZANA.\nNOLA LAGUNDU MOZKOR BATI…\nEz botaka eragin inori ere, ito egin daiteke-eta.\nMozkortua berotu; saia zaitez hoztu ez dadin.\nEtxera eramanez gero, jarri jakinaren gainean etxean daudenak, mozkortua zain dezaten. Hobe da errieta bat, laguntzarik gabeko koma etilikoa baino.\nOso oso mozkorturik badabil, soslai etzan dadila eta zain ezazue lo geldi ez dadin.\nKonortea galtzen badu, deitu osasun zerbitzuei.\nEz bakarrik utzi, konfidantzako bat (familiakoa edo osasun langilea) iritsi arte.\nEz errietarik egin momentu horretan, ez du-eta ezertarako balio.\nBIHARAMUNEAN, ORDEA, EZAIOZUE GARBI-GARBI:\nGaua izorratu dizuela.\nEdatea erabakitzeak ez duela zertan berez ekarri gainontzekoei gaua izorratzea.\nEz dela dibertigarria aurreko gauaren aitzurraz gogoratzea.\nEz dela serioa barre egitea ospitaletik pasa behar izan duelako edo hiltzeko zorian egon delako. Barre egiteko modukoa iruditzen al zaizu heriotza?\nInork ez dituela pairatu behar beste baten kontrol ezaren ondorioak.\nEz dela batere polita botaka egitea, ez eta beste batek botaka gainean egiten dizunean.\nKolegak kolegak dira, noski, baina zu tentel hutsa zara.


Enpresagintza Fakultateko ikasle bat udaleko sozioekonomia departamentuan praktikak egiten hasiko da bihar alternantzia eran. — Oñatiko udala\nEnpresagintza Fakultateko ikasle bat udaleko sozioekonomia departamentuan praktikak egiten hasiko da bihar alternantzia eran.\nLau urtez, ikasketekin lotutako lan praktikoak gauzatuko ditu.\nEz da lehen aldia Udalak eta Mondragon Unibertsitateko Enpresagintza fakultateak ikasleak praktiketan aritzeko edo karrera amaierako proiektuak burutzeko hitzarmenak sinatzen dituztela. Oraingoan ere, halako akordio dokumentu bat egin dute. Baina ikasleen praktika sistema aldatu egin da.\nEnpresagintza Fakultateak LADE deituriko ikasketak jarri ditu aurten martxan, alternantzia eran. Horrek esanahi du, lau urteko iraupena duten ikasketa hauek egin bitartean eta otsailetik uztaila arte, urtez urte, ikasle bera joango dela enpresara ikasketekin loturiko lan praktikoak gauzatzera. Ikasleek, astelehena, asteartea eta asteazkenetan Fakultatean eskolak izango dituzte eta ostegun eta ostiraletan, lan jardun osoz, enpresan lan egingo dute.\nUdalak, urrian erabaki zuen alternantzia-prestakuntza programa honetako ikasle bat hartzea, baina praktikaldia, esan bezala, orain otsailean, bihar konkretuki hasiko du.\nSozioekonomia departamentuan arituko da eta bertatik bideratzen diren hainbat arlo landuko ditu datozen lau urteetan zehar. Enpresa berrien proiektuen tutoretza prozesuetan parte hartuko du, prestakuntza ikastaroen gestioa eta jarraipena egingo du, merkataritzaren sustapena eta moneta soziala edo txantxien egitasmoa ezagutuko du, herriko enpresa txikiekin proiektuak landuko ditu eta Oñatiko Garapen eta turismo agentzian, kontabilitatea eta baliabideen gestioa nahiz turismo sustapena egingo du, besteak beste. Orain dena den, hasi berritan, sozioekonomia departamendua eta udalaren lan orokorra ezagutzeko egokitze tarte bat izango du.\nLau ikasturtetan luzatuko den alternantzia prestakuntza honetan, Jesus Mari Ugarte enplegu teknikaria izango du tutore.\nUdalak, praktiketako ikasle honi, hilean 400 €-ko beka ordainduko dio. Esan bezala, bihar bertan hasiko da praktiketan eta lehen ikasturte honetan, uztailera arte, arituko da ostegun eta ostiraletan. Datozen ikasturteetan ere, otsailetik uztailera luzatuko da praktikaldia. Eta beti, ikasle bera ariko da.


Abuztuak 17: Gilby Clarke | eleizaldemusika\nAbuztuak 17: Gilby Clarke\nGilby Clarke, gitarrajolea, Ohion jaio zan 1962ko abuztuaren 17an.\n80 hamarkadako hasieran “Candy” pop taldeko kidea zan, eta geroago “Kill for Thrills” heavy metal taldean sartu zan.\n1991ean “Guns N’ Roses” taldean hari zan gitarrista moduan, eta hiru urte igaro ondoren kanpora bota ebien.\nBakarlari moduan hiru lau diska atara dauz, eta gaur egun “The Starfuckers” taldeko kidea da.\nPosted by biotzf on 2012/08/17 in Efemeride musikalak, SARRERAK.


Ikertzaile australiarrek frogatu dute akupunturak zorabioak eta goragaleak borrokatzen dituela haurdunaldiaren hasieran | Consumer\nIkertzaile australiarrek frogatu dute akupunturak zorabioak eta goragaleak borrokatzen dituela haurdunaldiaren hasieran\nTeknika honekin tratamendu bakar batek nabarmen alda dezake haurdun dauden emakumeen egoera\nAdelaideko (Australia) Unibertsitateko Womens and Children ospitaleko ikertzaile-talde batek frogatu du akupuntura tratamendu eraginkorra dela goizeko zorabioentzat eta goragaleentzat haurdunaldiaren hasieran.\nBirth aldizkari zientifikoak argitaratu duenez, ikertzaile horiek azterketa bat egin zuten, eta bertan 593 emakumek hartu zuten parte, 14 aste baino gutxiagoko haurdunaldiekin eta goragaleen eta gonbitoen sintomekin. Emakume horiei 20 minutuko akupuntura-saioak eman zitzaizkien astean lau astez. Tratamendua bukatuta, gorakoak eta goragalea desagertu egin ziren.\nIkerketaren egileek adierazi dutenez, akupuntura-tratamendu bakar batek ere nabarmen alda dezake haurdunaldiaren hasieran gonbitoak izaten dituzten emakume haurdunen egoera; izan ere, Adelaideko emakume “zintan” dauden emakume guztien %50 eta %80 dira.\nGainera, adierazi dute ikerketan zehar p6 izeneko akupuntura mota batek, goragaleekin lotutako gorputzeko puntu bati soilik zuzendua, akupuntura tradizionalak (bi aste) baino azkarrago (astebete) eragin zuela.\nakupuntura haurduntza mareos-eu


Ad maioren revolutionis gloriam — Eibar.ORG | Eibarko peoria\nHemen zaude: Hasiera / Blogak / Amatiño / Ad maioren revolutionis gloriam\nAd maioren revolutionis gloriam\nAmatiño 2016/11/26 21:15\n"Kubak ezagutzerik merezi ote duen galdetzen didatenei baietz erantzun ohi diet. Baina ez polita, merkea edo sexuala delako, geratzen zaigun turismo politikorik interesgarrienetakoa delako baizik. Berandu baino lehen Fidel Castro hil egingo da eta nekez iraungo du Castrorik gabeko castrismorik (2006.08.06)". Orain hamar urte idatzi nuen "berandu baino lehen" horrek hamar urte iraun du.\nFidel Castro, 1990*\n"La historia me absolverá" esaten amaitu zuen Fidel Castrok, 1953an egin zitzaion epaiketan, bere buruaren alde egindako defentsan. Bai ote? Ez dakit ba nik...\nSegurutik, gure mundu hau nahi eta uste baino konplexuagoa da, baina, zer gerta ere, esanak esan, 30 urterekin herri-iraultzaren aintzindaritzaz jabetu eta 90ekin agintaritzari uko egin gabe ohean hiltzen den buruzagiak ez ditu, nonbait, egin beharreko etxeko ariketak egin.\nIzan ere, kontua ez da soilik castrismoaren gizaldi historikoaren agintekeria, onena dela sinetsi izana, neurri gabeko paternalismoa, hurrengo belaunaldiarekiko konfiantza falta eta gazteei amain eman nahi eza. Kontua da, honezkero, Fidel Castrok Kubako bi belaunaldi oso irentsi dituela iraultza sozialistaren izenean, ondokoei batere aukerarik eman gabe eta sekula inoren iritzirik eskatzeke. Eta, larriena dena, ganorazko aterabiderik eskaintzeke, hilerrian barrena joan dela, ad maiorem revolutionis gloriam.\n*Joko Panamerikarrak Habanan, 1990 urtean. Kubako telebistak ETBren laguntza eskatu zuen pilota-partidak eman ahal izateko. Agintarien palkoa Fidel Castrorekin partekatzea egokitu zitzaidan: "Mi Comandante, le importa que le saque una foto?"


Atsedenerako eskubidea aldarrikatuz, gaueko 10etatik aurrera auzune eta etxe tarteetan baloian ezin dela jolastu gogoratu du udal gobernu taldeak. — Oñatiko udala\nAtsedenerako eskubidea aldarrikatuz, gaueko 10etatik aurrera auzune eta etxe tarteetan baloian ezin dela jolastu gogoratu du udal gobernu taldeak.\nFatxaden kontra aritzea ere guztiz galarazita dago.\nUdako oporrak tarteko gaztetxoen jolas ordutegia luzatu egiten da. Baina zenbait kasutan, kale jolas horiek arazo bihurtzen dira atsedenerako eskubidea eragozten baitute. Horren haritik, udal gobernu taldeak oharra kaleratu du, bereziki baloi jokorako ordutegia eta jolasguneak mugatuz.\nUda sasoian batik bat, gauetan baloiaz auzunetan jolasteak arazoak sortzen dituenaz jakitun da udala. Sarritan, bizilagunen atsedenerako eskubidea eragozten baitu praktika horrek. Hala, hainbat muga eta debeku daudela gogorazten da udaletik. Fatxaden kontra baloia jaurtitzea guztiz galarazita dagoela azpimarratzen da udaletik zabaldu den oharrean.\nEdozein ordu delarik ere, ezin da etxe kontrara baloiaz jolastu. Debeku hori adierazten duten hainbat kartel daude herriko auzune ezberdinetan. Kartel berriak ere jarri asmo direla dio udal idatziak. Fatxaden kontra ez bada be, auzune eta etxe tarteetan, gaueko 10etatik aurrera baloiaz ezin dela ibili gogorarazten da udaletik. Herrian badira hartarako propio egokituta dauden guneak, normalean etxeetatik urrun. Baloi jolasetan aritzeko gune horiek erabiltzeko deia egin du udal gobernu taldeak. Udalak, aisialdi eta atsedenerako eskubideak egoki uztartzea lortu nahi du. Horretxegatik zabaldu da aipatu jakinarazpena.


Sendotzen eta hazten - Soraluze - Plaentxia.eus\nSendotzen eta hazten\nUbane Madera 2020-01-13 09:51\nMarras Hockey Taldea Zaragozan. Argazkiak: Marras Hockey Taldea.\nGustura bueltatu dira Marras Hockey Taldekoak Zaragozatik. Bi partidu jokatu zituzten zapatuan, eta biak galdu. Hala ere, halako esperientziak ugaritu ahala, taldea "hazten" eta "sendotzen" dabilela ikusten dute, eta pozik dira horrekin.\n"Emozio handia" sentitu zuten Hockey Marras Taldeko jokalariek asteburuan Zaragozan, bertan jokatu zituzten partiduetan. Ekipoaren "taldeko lana" gero eta agerikoagoa dela ikusi dute. Eta horrekin pozik bueltatu dira asteburuko hitzorduetatik, taldea "sendotzen" eta "hazten" doala antzeman baitute. "Esperientzia itzela" izan dela dio Iraitz Ibarzabal entrenatzaileak.\n14 lagun patinatzen\nBestalde, Marras Irristaketa Taldetik jakinarazi dute barikuan, kiroldegian irristatzen ibiltzeko aukera geroago eta jende gehiago baliatzen hasi dela. Pasa berri den barikuan, 14 lagun bertaratu ziren, baita sekula patinak jantzi ez zituzten hainbat ere.


Ihes egin gabe - - Aikor.eus\nIhes egin gabe\nt: Einer Larrabeiti, psikologoa 2021-09-28 09:37\nIritziek gure egunean zehar dauden “hutsune” ugari betetzen dituztela ikusten dut maiz. Taberna bateko terraza batera hurbildu, eta zarata gehien dagoen mahaian, iritziak. Ilargiraino luzatzen diren bileretan, iritziak. Telebistako kazetarien tonuan, albisteei jartzen zaien soinuan eta titularretan, ezkutuan baina azken finean, iritzia. Hurbilenekoekin eztabaidan, eta ez elkarrizketan, i-ri-tzi-a. Baina, zarata eta ke guzti horren erdian, zein da nire egia eta ez iritzia?\nHasteko, nire egia ez da pentsatzen dudan argudio bat, ezta asteetan edota urteetan zehar errepikatu dudan mintzaldia. Egia ez delako zurruna. Momentu oro aldatzen da, errekako ura eta bizitza bera bezala. Azken finean egia be horixe da eta.\nHala ere, ez naiz horretara ohituta egon, izan ere, matxismoaren normalizazioan biziraun duen gizarte-dinamika honi aurre egiteko arrazional hutsak izaten hasi ginen. Gogorrak, emoziorik gabekoak, oldarkorrak... Eta horrek urrundu egin nau nire egia jakitetik. Hori igarri egiten delako, eta ez da posible armadurak estaltzen badu. Oskol hori zabaltzeko galdetzen hasi naiz: Zer sentitzen ari naiz ni hemen eta orain? Hor betetzen da, benetan, “hutsune” sentsazioa nire egiaz.